**ការសម្ភាសរបស់លោកតាឯកឈឿង**

ក៖ អ្នកសម្ភាសឈ្មោះជាង ស៊ីអ៊ាវ ខ៖ អ្នកទទួលការសម្ភាសឈ្មោះឯក ឈឿង

 **ព៌តមានសង្ខេបប្រវត្តិរបស់ លោកតា ឯក ឈឿង**

*លោកតា ឯក ឈឿង មានអាយុ៦៣ឆ្នាំនៅក្នុងឆ្នាំ២០២០។ មានទីលំនៅបច្ចុប្បន្ននៅភូមិត្រពាំងតឿន ឃុំស្រែសង្គម ស្រុកកោះញ៉ែក ខេត្តមណ្ឌលគិរី។ លោកតាមានបងប្អូន៧នាក់ ស្រី៣នាក់, ប្រុស៤នាក់ គាត់កូនទី១។ គាត់មានស្រុកកំណើតនៅខេត្តព្រៃវែង។ លោកតាមានកូន៤នាក់ ប្រុស៤នាក់, ស្រី១នាក់។*

ក៖ ចឹងជាដំបូងខ្ញុំអរគុណច្រើនតាដែរបានអោយខ្ញុំពិភាក្សាជាមួយតាទាក់ទងពីប្រវត្តិរបស់តាហើយការសម្ភាសទាំងអស់នេះត្រូវបានរៀបចំដោយសកលវិទ្យាល័យមួយដែរនៅអាមេរិចដែរមានឈ្មោះថាBYU ហើយដោយសារតែសកលវិទ្យាល័យចង់រក្សាពីប្រវត្តិប្រជាជនខ្មែរទុកអោយកូនចៅជំនាន់ក្រោយៗបានស្គាល់និងបានដឹងជាពិសេសតាទុកអោយក្មេងៗជំនាន់ក្រោយពួកគាត់បានដឹងបានអីចឹងហាសណាស់តា?

ខ៖ អើ!

ក៖ បាទ! ចឹងតាយល់ព្រមដើម្បីអោយខ្ញុំដាក់ការសម្ភាសទាំងអស់និងទៅក្នុងវេបសាយសាលាបានណេះតាណេះ?

ខ៖ បាទ!

ក៖ បាទ! ចឹងសំរាប់ខ្ញុំជាអ្នកសម្ភាសតាខ្ញុំមានឈ្មោះថាជាង ស៊ីអ៊ាវហើយថ្ងៃខែដែរខ្ញុំសម្ភាសតាគឺនៅថ្ងៃទី១៦ខែ១១ឆ្នាំ២០២០ ហើយការសម្ភាសទាំងអស់និងគឺធ្វើឡើងនៅភូមិត្រពាំងតឿនណេះតាណេះភូមិហ្នឹងត្រពាំងតឿនណេះ?

ខ៖ ភូមិនិងត្រពាំងតឿន។

ក៖ ភូមិត្រពាំងតឿនឃុំអីគេតាឃុំរ៉យហែងឃុំអីគេ?

ខ៖ ឃុំស្រែសង្គម។

ក៖ ឃុំស្រែសង្គមណេះតាណេះ?

ខ៖ ហ្នឹងហើយស្រែសង្គមតើខាងកើត។

ក៖ អូ៎បាទ! ស្រុកកោះញ៉ែក ខេត្តមណ្ឌលគិរី?

ខ៖ បាទ!

ក៖ ចឹងសំរាប់តាឈ្មោះពេញរបស់តាទាំងត្រកូលឈ្មោះអីគេតាតាមបញ្ជីជាតិហាស?

ខ៖ ឈ្មោះឯក ឈឿង។

ក៖ ឯក ឈឿង?

ខ៖ ហ្នឹងហើយ!

ក៖ អូ៎ចុះមានឈ្មោះហៅក្រៅអត់តា?

ខ៖ អត់ទេ។

ក៖ អូ៎រួចចុះកាលពីក្មេងធ្លាប់មានឪពុកម្ដាយឬមួយក៏បងប្អូនហៅឈ្មោះយើងអីលេងអត់?

ខ៖ អត់ហៅតែឈ្មោះធម្មតាកំណើត។

ក៖ រួចចឹងហៅតែឈ្មោះហ្នឹងទេណេះតាណេះ?

ខ៖ បាទ!

ក៖ រួចចុះដល់ឥឡូវយើងអាយុប៉ុន្មានហើយតាសព្វថ្ងៃ?

ខ៖ ឥឡូវ៦៣ឆ្នាំហើយ!

ក៖ ៦៣ឆ្នាំហោសតា?

ខ៖ បាទ!

ក៖ អូ៎អាយុច្រើនដែរ?

ខ៖ ច្រើនហើយ!

ក៖ ចុះតាកើតនៅថ្ងៃខែឆ្នាំណាតាចាំអត់?

ខ៖ អត់ចាំទេថ្ងៃខែហ្នឹងខ្ញុំ។

ក៖ រួចចុះអាឆ្នាំមួយពាន់ប្រាំបួនរយប៉ុន្មានក៏អត់ចាំដែរ?

ខ៖ ហ្នឹងហើយអត់ចាំទេ។

ក៖ រួចចុះឆ្នាំច័ន្ទគតិជូត ឆ្លូវ ខាល ថោះតាឆ្នាំអីគេទៅ?

ខ៖ ឆ្នាំកុល។

ក៖ ឆ្នាំកុលហេសតា?

ខ៖ បាទ!

ក៖ អូ៎បាទតារួចចុះអើតាស្រុកកំណើតដែរយើងកើតម៉ងយើងកើតនៅណាតា?

ខ៖ ខ្ញុំកើតនៅឃុំព្រែកឃ្នាស ឃុំព្រែកឃ្នាសហ្នឹង!

ក៖ នៅ..?

ខ៖ ខេត្តព្រៃវែង។

ក៖ អូ៎នៅខាងព្រៃវែងហោសតា?

ខ៖ បាទ!

ក៖ ចុះអើយើងមានបងប្អូនបង្កើតប៉ុន្មាននាក់តា?

ខ៖ បងប្អូនច្រើនដែរបងប្អូន៧ទៅ៨នាក់ដែរ។

ក៖ អូ៎ច្រើន?

ខ៖ ប៉ុន្តែឥឡូវនៅតែ៧នាក់ទេ។

ក៖ នៅ៧នាក់ចឹងមានន័យថាមានអ្នកស្លាប់ដែរហោសតា?

ខ៖ មានបាត់ពីជំនាន់ប៉ុលពតចឹងហាសណាស់។

ក៖ អូ៎កើតអីតា?

ខ៖ ស្លាប់។

ក៖ គាត់កើតអីបានស្លាប់?

ខ៖ គ្មានកើតអីទេរត់សង្គមនិងត្រូវទៅព្រៃទៅទៅអីចឹងហាសបាត់អត់ទៅមិនដឹងទៅណាទេស្លាប់បាត់ហើយ!

ក៖ អូ៎!

ខ៖ បើអត់ឃើញចឹង។

ក៖ បាទតាចឹងយើងបាត់ពួកគាត់តាំងពីណុងមករហូតណេះយើងធ្វើការផ្សេងគា្នមែនតា?

ខ៖ បាត់មីប្អូនហើយឪពុកម្ដាយខ្ញុំនៅហ្នឹងទេកាលនិងនៅស្រែសង្គមហ្នឹង!

ក៖ ចឹងមានន័យថាតាបងគេមែនអត់តា?

ខ៖ បាទ! ខ្ញុំបងគេ។

ក៖ រួចបាត់ប្អូនៗ២នាក់?

ខ៖ បាត់ប្អូន១នាក់ទេ។

ក៖ បាត់១នាក់ទេហោសតា?

ខ៖ បាទ! ១នាក់ទៀតស្លាប់។

ក៖ រួចអ្នកដែរបាត់និងរកអត់ឃើញម៉ងហោស?

ខ៖ អត់ឃើញដឹងទៅណាទៅណីបាត់ទៅមកសង្រ្គាម។

ក៖ អូ៎!

ខ៖ យួនចូលណុងបាត់ទៅ។

ក៖ តែបើសិនជាពួកគាត់នៅក៏ពួកគាត់មករកយើងដែរមែនទេណេះតាណេះ?

ខ៖ ហ្នឹងហើយបាទបាត់ហើយនៅមកហើយ!

ក៖ អូ៎បាទតា!

ខ៖ កាលណុងរត់បែកគា្នអស់រលីងខ្ញុំក៏រត់ដែរកាលណុង។

ក៖ អូ៎!

ខ៖ នៅស្រែសង្គមខ្ញុំរត់ដល់នេះណោះអូររយ៉ហោសដល់ត្រឹមនិងទៅហើយនាំគា្នត្រលប់មកវិញមក។

ក៖ អូ៎ចឹងមានន័យថាជំនាន់ណុងតានៅហ្នឹងទេណេះ?

ខ៖ នៅហ្នឹងតើ!

ក៖ អូ៎!

ខ៖ រត់!

ក៖ បាទតាបាទ!

ខ៖ នៅស្រែសង្គមហ្នឹងតើកោះញ៉ែកហ្នឹង!

ក៖ បាទតា!

ខ៖ ខ្ញុំនៅហ្នឹង!

ក៖ អូ៎ចុះតាគិតថាតាមានបងប្អូនតាមានស្រីប៉ុន្មានប្រុសប៉ុន្មានតា?

ខ៖ ស្រីស្លាប់អស់ខ្លះហើយឥឡូវនៅស្រី៣នាក់ប្រុសនៅប៉ុន្មានទេនេះ៤នាក់។

ក៖ ៤នាក់ហោសតា?

ខ៖ បាទ!

ក៖ អូ៎តាបងគេ?

ខ៖ បាទ!

ក៖ រួចចុះប្អូនរបស់តាបន្ទាប់តាគាត់នៅណា?

ខ៖ បន្ទាប់ខ្ញុំបាត់ណុងស្លាប់បាត់ណុង។

ក៖ ​អូ៎ចុះបន្ទាប់មួយទៀត?

ខ៖ បន្ទាប់មួយទៀតណុងក៏ស្លាប់ដែរ។

ក៖ អូ៎ចឹងទី២ទី៣ស្លាប់ហោសតា?

ខ៖ ហ្នឹងហើយនៅស្រុក១នាក់ប្រុស។

ក៖ ណុងគាត់នៅរកស៊ីចិញ្ចឹមកូនចៅគាត់នៅណុងទៅ?

ខ៖ ហ្នឹងហើយ!

ក៖ អូ៎រួចចុះអើបងឈិគាត់ពៅគេមែន?

ខ៖ ពៅគេមួយទៀតនៅណោះធ្វើការនៅក្រុមហ៊ុន។

ក៖ រួចចុះនៅនិងប៉ុន្មាននាក់តានៅកោះញ៉ែកនិងប៉ុន្មាននាក់បងប្អូនតា?

ខ៖ ៣នាក់។

ក៖ ៣នាក់?

ខ៖ ហ្នឹងហើយ!

ក៖ រួចនៅស្រុកប៉ុន្មាននាក់ទៅទាំងអស់?

ខ៖ នៅ..។

ក៖ សល់ប៉ុន្មាននៅស្រុកទាំងអស់?

ខ៖ នៅស្រុក។

ក៖​ អូ៎រួចចុះអើអ្នកនៅស្រុកនិងភាគច្រើនគាត់ធ្វើអីគេតាធ្វើស្រែចំការមែន?

ខ៖ ធ្វើស្រែធ្វើអីនិងធ្វើសំណង់ធ្វើអីនិងមានធ្វើការងារអីទេឥឡូវ។

ក៖ អូ៎!

ខ៖ ហ្នឹងហើយ!

ក៖ រួចចុះអើប្អូនៗតានៅនិងគាត់ធ្វើអីគេទៅ?

ខ៖ នៅហ្នឹងទៅធ្វើស្អីទេចំការស្វាយចន្ទីក្រុមហ៊ុនណុង។

ក៖ អូ៎ប្អូនមួយដល់ពេលបងឈិគាត់..?

ខ៖ ហ្នឹងគេធ្វើការងារអីចឹងទៅហ្នឹង!

ក៖ ជីកបង្គោលអោយគេទៅណេះតាណេះ?

ខ៖ ធ្វើអីគេខ្លះទៅនេះ។

ក៖ អូ៎!

ខ៖ ការងារគេ។

ក៖ បាទតាបាទចុះយើងធ្លាប់មានជាអនុស្សាវរីយ៍ជាមួយបងប្អូនកាលនៅក្មេងៗអត់តាធ្លាប់ធ្វើអីគេខ្លះជាមួយគា្នអត់?

ខ៖ យើងនៅបែកគា្ន។

ក៖ អូ៎យើងនៅបែកតាំងពីតូចហោសតា?

ខ៖ បាទ!

ក៖ ចឹងយើងអត់ធ្លាប់ធ្វើស្រែធ្វើអីជាមួយគា្នធ្វើចំការអីជាមួយគា្នទេហោស?

ខ៖ អត់ទេព្រោះជំនាន់ណុងកាលជំនាន់ប៉ុលពតពួកក្មេងៗគេអោយនៅឃ្វាលក្របីចឹង។

ក៖ បាទ!

ខ៖ ហ្នឹងអត់មានដែរជួបបងប្អូនទេ។ ម៉ែឪនិងក៏អត់ជួបដែរខ្ញុំគេអោយឃ្វាលក្របីកុមារឃ្វាលក្របីចឹងនៅអូរយ៉េសទៅម៉ែឪចឹងទៅនៅភូមិចឹងហាស!

ក៖ បាទតាបាទ!

ខ៖ ហ្នឹងអត់មានដែរជួបគា្នទេ។ ដល់ខ្ញុំឆ្នាំ១៩៧៧ទៅ១៩៧៨អីត្រើសដែរហើយអាហ្នឹងគេអោយខ្ញុំទៅអារឈើអារអីចឹងជំនាន់ណុង។

ក៖ អូ៎បាទតា!

ខ៖ អ្នកណានេះគេផ្លាស់ប្ដូរមកធ្វើផ្លូវនិងដែរហាសផ្លូវនេះផ្លូវទៅក្រចេះហ្នឹង!

ក៖ បាទ!

ខ៖ ធ្វើចឹងទៅមិនដែរបានជួបម៉ែឪអីទេ?

ក៖ ចឹងអើ..?

ខ៖ ខ្ញុំហោស!

ក៖ ចង់សួរបកក្រោយតិចតាទាក់ទងពីអាជំនាន់សម្ដេចតាដែរតាទាន់ហាស?

ខ៖ បាទ!

ក៖ ពេលហ្នឹងអើយើងមានសង្រ្គាមអីកើតឡើងទៅតា?

ខ៖ អត់អត់មានសង្រ្គាមទេសុខសប្បាយ។

ក៖ ចឹងមានន័យថាយើងរកស៊ីធម្មតាណេះតាណេះ?

ខ៖ រកស៊ីធម្មតាសុខសប្បាយគ្មានសង្រ្គាមគ្មានអីទេអើមានខ្លះដែរមានចោរមែនសង្រ្គាមទេ។

ក៖ មានចោរ?

ខ៖ មានចោរលួចមាន់ លួចគោអីហ្នឹងមាន។

ក៖ អូ៎!

ខ៖ ជំនាន់សម្ដេចណុងមានប៉ុនវាមិនសំខាន់អីទេបើយើងការពារបានបានហើយមានទៅដូចឥឡូវមានកាំភ្លើងមានអីណា។

ក៖ អូ៎!

ខ៖ ចោរជំនាន់នោះគ្មានផងហ្នឹងបានមកលួច។

ក៖ បាទតាបាទ!

ខ៖ វាស្រួលដែរជំនាន់ណុងគ្មានពិបាកទេ។

ក៖ ចឹងជំនាន់..?

ខ៖ ខ្ញុំទាន់។

ក៖ ចឹងជំនាន់ណុងយើងរកស៊ីធម្មតាទេណេះ?

ខ៖ ហ្នឹងហើយ!

ក៖ ចុះអើ..?

ខ៖ ធម្មតាទៅណាក៏បានដែរ។

ក៖ អើគេនិយាយអីគេតាគេនិយាយជំនាន់សម្ដេចហោសនរណាមិនទៅកាប់ចោលម៉េចហោស?

ខ៖ ដឹងអីខ្ញុំមិនដឹងដែរដូចមិនលឺផង។

ក៖ អត់អីទេណេះតាណេះ?

ខ៖ ក្រែងខ្ញុំក្មេងអត់បានស្ដាប់ដឹងអីចឹងហាសណាស់តែខ្ញុំដូចមិនលឺ។

ក៖ អូ៎បាទតារួចចុះអើបន្ទាប់ពីជំនាន់សម្ដេចបានចូលលុនណុលណេះតាណេះ?

ខ៖ លុនណុល។

ក៖ ចូលលុនណុលអើជំនាន់ខ្មែរក្រហមយាគកុងធាវគីអីហ្នឹងហេសតាណេះ?

ខ៖ ហ្នឹងហើយៗ!

ក៖​ រួចចុះអើពេលនិងយើងធ្វើអីគេហើយយើងនៅណាទៅតាពេលណុង?

ខ៖ ពេលណុងគ្មានធ្វើអីទេខ្ញុំនៅក្មេងៗមើលគោណុងគ្មានធ្វើអីទេ។

ក៖ ប៉ុន្តែយើងមកនៅកោះញ៉ែកឬមួយក៏យើងនៅព្រៃវែងដដែរតា?

ខ៖ បែកហើយ១៩៧៥។

ក៖ បានយើងមកកោះញ៉ែក?

ខ៖ បានយើងមកនៅកោះញ៉ែកហ្នឹងធំប៉ិនទេអ្នកទៅយក។

ក៖ អូ៎!

ខ៖ ពេលណុងវាអត់មានមនុស្សទេណាស់។

ក៖ បាទ!

ខ៖ គ្មានទេចឹងគាត់ទៅជ្រើសរើសបងប្អូនណាចង់មកមណ្ឌលគិរីចឹងហាស!

ក៖ បាទតា!

ខ៖ ចុះឈ្មោះចឹងទៅគាត់មកយកគាត់យកឡានទៅយកហាស!

ក៖ បាទតា!

ខ៖ កុំអីគ្មានស្គាល់ស្រុកនិងទេណេះ។

ក៖ អូ៎!

ខ៖ គាត់ទៅយកដល់ទៅយកចឹងមកទាំងគ្រួសារៗចឹងម៉ែឪបងប្អូនអីមកចឹងទៅ។

ក៖ បាទតា!

ខ៖ បានមកស្គាល់ស្រុកហ្នឹងកុំអីគ្មានស្គាល់ទេ។

ក៖ រួចចុះអើជំនាន់លុនណុលហាសតាជំនាន់ៀធាវគីយាគកុងហាស?

ខ៖ បាទ!

ក៖ ពេលណុងវាមានធ្វើបាបយើងអីអត់តាគ្រាន់ពេល..?

ខ៖ ជំនាន់ណុងវាមិនធ្វើបាបអីទេ។

ក៖ គ្រាន់ជំនាន់ណុងជំនាន់គ្រាប់ផ្លោងហេសតាគ្រាប់ផ្ទុះហី?

ខ៖ គ្រាប់ផ្លោងវាវ៉ៃតែគា្នវារកតែយួនយាគកុងយួនអីខ្មែរក្រហមអីចឹងហាសណាស់គេហៅពួករំដោះជាតិអីចឹង។

ក៖ បាទតា!

ខ៖ គេវ៉ៃគា្នខ្ញុំនៅក្មេងៗណុងបើប្រជាជនដូចមិនសូវមានអ្នកធ្វើបាបអីដែរក្រែងវាមិនមកចំខ្ញុំមិនដឹងខ្ញុំរត់បានមិនដឹង។

ក៖ អូ៎បាទ!

ខ៖ ដូចថាឥឡូវព្រឹកនិងគេថាយន្តហោះមកដាក់ទ័ពអីហាស!

ក៖ បាទតា!

ខ៖ ពួកទាហ៊ានធាវគីហាស!

ក៖ បាទ!

ខ៖ មកពីអ្នកលឿងចឹងមកអាហ្នឹងដឹងដំណឹងចឹងនាំគា្នរត់អស់ហើយ!

ក៖ រត់ទៅណារត់ទៅព្រៃមែនតា?

ខ៖ រត់ទៅព្រៃរត់ទៅមុខទៀតហាសដូចថាវាមកឈ្លៀនពានមកដាក់ទ័ពវារៀតបាតឧទាហរណ៍ថាម្ដុំនិងយើងរត់ពីនិងទៅអ៊ីស្រែហ៊ុយហាស!

ក៖ បាទតា!

ខ៖ ហ្នឹងទៅអោយផុតវាទៅ។

ក៖ អូ៎!

ខ៖ ខ្លាចវាមកធ្វើបាបអីចឹងហាសណាស់។

ក៖ បាទតាបាទ!

ខ៖ ក្រែងអានិងខ្ញុំមិនសូវដឹងដែរព្រោះខ្ញុំរត់បាត់ហើយ!

ក៖ អូ៎បាទតា!

ខ៖ ហ្នឹងរត់តាំពីយប់ហោសនាំគា្នដាំបាយដាំអីដាក់អង្ករដាក់អីទៅបាត់ហើយ! ដល់ល្ងាចចឹងទៅមើលតែទ័ពនិងវាទៅអ្នកលឿងវិញរថគ្រោះវាទៅវិញអាហ្នឹងនាំគា្នមកវិញ។

ក៖ អូ៎បាទតា!

ខ៖ មកវិញចឹងទៅ។

ក៖ រួចចុះអើតាគិតថាចឹងសំរាប់ពេលនិងគេមានគ្រាប់ផ្លោងគ្រាប់ផ្ទុះអីនិងយន្តហោះគេមានទំលាក់ត្រូវផ្ទះត្រូវអីយើងអត់តា?

ខ៖ ត្រូវ។

ក៖ ត្រូវដែរហោស?

ខ៖ ត្រូវខ្លះត្រូវអាកន្លែងសមរភូមិនិងទំលាក់និងដូចថាឧទាហរណ៍វ៉ៃគា្នជាមួយកងទ័ពយួនអីចឹងហាស!

ក៖ បាទតា!

ខ៖ ហ្នឹងហើយខ្ញុំដឹងនៅខាងលិចភូមិខ្ញុំនិងគេហៅត្រពាំងព្រះវ៉ៃគា្នណុងវ៉ៃទ័ពគេហៅយួនយាគកុងហាណាស់។

ក៖ បាទតាបាទ!

ខ៖ ដូចម៉ោងសំរាកចឹងដល់ហើយទ័ពធាវគីណុងគេមក។

ក៖ បាទ!

ខ៖ ទ័ពលុនណុល។

ក៖ បាទតា!

ខ៖ ខាងធាវគីយួនខាងត្បូងសុទ្ធតែរថគ្រោះមកប្រជាពលរដ្ឋណុងប្រាប់ដែរប្រាប់ទ័ពយួនយាគកុងណុងប្រាប់ថាណោះរថគ្រោះមកហើយវាអត់ជឿវានៅសុំផ្ទះប្រជាពលរដ្ឋដេកចឹងចឹងហាស!

ក៖ បាទតា!

ខ៖ កាលណុងហាសនិងសុំដេកចឹងហាសសំរាកចឹងគេអត់ជឿដល់រថគ្រោះមកមែនវ៉ៃគា្នវ៉ៃអូ៎ក្ដុងក្ដាំងៗខ្ញុំរត់ខ្ញុំទៅលេងផ្ទះយាយថ្ងៃណុងផ្ទះយាយនៅភ្នំព្រាបវ៉ៃណុងកាត់មុខគ្រាប់ណុងអត់ត្រូវដែរគិតទៅ។

ក៖ អត់អីដែរណេះតា?

ខ៖ អត់កន្ទំរុយហោះពីលើចឹងខ្ញុំទៅជាមួយមីងខ្ញុំមីងខ្ញុំទៅអញ្ចត់ត្រីហាសអាខែយើងគេភ្ជួរហើយដល់ហើយវារាំងគោកណាអាកូនក្រាញ់កូនអីប៉ុនៗហ្នឹង!

ក៖ បាទតា!

ខ៖ ប៉ុនមេដៃអីហ្នឹងហាស!

ក៖ បាទ!

ខ៖ កូនដៃណុងខែហ្នឹងទៅអញ្ចត់ទៅណុងមិនទាន់គេវ៉ៃណាទៅអញ្ចត់ឆ្ងាយពីផ្ទះដែរដល់ស្រាប់តែលាន់សូរក្ដុងក្ដាំងៗទៅរត់បញ្ច្រាស់គ្រាប់វិញមកផ្ទះ។ ហើយឃើញខ្មោចយាយខ្ញុំប៉ចៅគាត់ពីកូនមីងខ្ញុំប៉មករត់បណ្ដោយគ្រាប់មករត់ថ្ងៃណុងអត់បាយវាលល្ងាចចឹងទៅនៅឬស្សីស្ប៉ាតខាងកើតឆ្កែជ្រុំហេសមកនៅអាកន្លែងគល់ធ្នង់មួយធំប៉ុនណេះចឹងទៅហើយនាំគា្នអង្គុយនិងអង្គុយមើលយន្តហោះទំលាក់។

ក៖ បាទតា!

ខ៖ យន្តហោះទំលាក់វាគ្រាន់រេចឹងដល់ហាស!

ក៖ បាទ!

ខ៖ មើលទៅទំលាក់ហើយកន្លែងត្រពាំងព្រះហ្នឹង!

ក៖ បាទ!

ខ៖ ទំលាក់កន្លែងវ៉ៃគា្ននិងទំលាក់ៗដល់ហើយនៅអង្គុយក្រោមដើមធ្នង់ណុងទាល់ល្ងាចស្មានិងរៀងស្ងាត់បន្តិចបានគេទៅវិញនិងស្ងាត់យន្តហោះស្ងាត់អីចឹងទៅ។

ក៖ អូ៎!

ខ៖ ស្ងាត់បន្តិចដល់តែយប់លេងយន្តហោះមកទៀតវាបោះភ្លើងស៊ីញ៉ូហាស!

ក៖ បាទតា!

ខ៖ បោះហើយវាបាញ់ត្រេៗបាញ់នាំគា្នទៅពួនក្រោមអាម្លប់មិនដឹងដើមអីទេដើមតាកោរមិនដឹងដំបូងនាំគា្នរត់ពីណុងទៅណោះទៀតទៅជិតផ្លុកហាស! ហើយភ្លើងស៊ីញ៉ូវាបោះចឹងមើលតែហែងអណ្ដែតមកខាងណេះភ្លឺខាងណេះមកកំបាំងខាងណេះ។

ក៖ បាទ!

ខ៖ វិលដំបូកហ្នឹងហាសគេខ្លាចវាឃើញ។

ក៖ បាទតា!

ខ៖ អាហ្នឹងដូចថ្ងៃចឹងដូចយើងច្រកម្លប់ថ្ងៃចឹងវាម្លប់ចឹង។

ក៖ បាទតា!

ខ៖ ភ្លើងស៊ីញ៉ូវាភ្លឺណាស់ភ្លឺឃើញស្រមោចហោស!

ក៖ បាទតា!

ខ៖ មិនបានទេតែវាឃើញវាបាញ់ហើយវានៅរេលើណុង។

ក៖ ប៉ុន្តែកាលជំនាន់ណុងយើងធ្វើត្រង់សេធ្វើអីហេសតា?

ខ៖ ធ្វើតើធ្វើតែរត់ចប់ហើយត្រង់សេធ្វើគ្រាន់ថាយើងទៅណាមិនទាន់អីពេលយន្តហោះទំលាក់ឬមួយគ្រាប់ផ្លោងអីចឹងយើងអត់ដឹងហាស!

ក៖ បាទ!

ខ៖ ដឹងថាវាផ្លោងមកស្រណុករត់ចូល។

ក៖ បាទតា!

ខ៖ ហើយបើយើងដឹងថាអូ៎ថ្ងៃនិងវាចេញពីអ្នកលឿងមកហើយអានិងយើងរត់បាត់មុនវាហើយអានិងស្រួលវិញហើយ!

ក៖ អូ៎បាទតា!

ខ៖ ខូចតែមិនដឹងចឹងហើយត្រង់សេណុងខែនេះមិនបាច់ទេចូលទឹកហែងពេញៗមិនដឹងទៅពួនអីណាទេបើគេគា្នវិនណុង។

ក៖ ភ្លៀងហោសតា?

ខ៖ ហ្នឹងហើយភ្លៀងខែវស្សាចូលពេញប៉ុនចូលណុងគេសារបាច់ស្ដារចឹងទៅគ្រប់មាត់រន្ធវា។

ក៖ កុំអោយទឹកចូល?

ខ៖ កុំអោយធ្លាក់ចូលហ្នឹងហើយធ្វើត្រង់សេ។

ក៖ រួចចុះបើទឹកចូលយើងរត់ទៅណារត់ទៅតាមដើមឈើធំៗទៅព្រៃអីចឹងហាសណេះតា?

ខ៖ គ្មានព្រៃផងវាលមានតែដំបូកនាយអាយហ្នឹង!

ក៖ អូ៎!

ខ៖ បើរត់ទៅវាលៗណុងគ្រាន់បើរត់ទៅដំបូកៗរត់ទៅព្រសអត់កើតទេរត់ទៅព្រៃណុងឡូវាផ្លោងវាថាយាគកុងនៅព្រៃនិងជ្រុំនិងងាប់ឯងបណ្ដោយបើរត់វាលៗមិនអីទេ។

ក៖ រត់វាលៗគេគិតថាអត់អីទេណេះតា?

ខ៖ ហ្នឹងវាមិនអីទេតែរត់ទៅព្រៃគេថាទ័ពនៅណុង។

ក៖ បាញ់នៅណុងបណ្ដោយ?

ខ៖ បាញ់ទំលាក់ងាប់។

ក៖ អូ៎រួចចុះយើងរកស៊ីអីទៅតា?

ខ៖ បាទ!

ក៖ តើងធ្វើស្រែធម្មតាតើហីតា?

ខ៖ ធ្វើធម្មតាតើជួនកាលធ្វើស្រែៗយន្តហោះមកពីភ្នំពេញមកទំលាក់ហើយកាលនិងភ្ជួរមានអីនាំគា្នជួយភ្ជួរគា្នម្ដុំខាងភូមិខ្ញុំពួកបារាយណ៍ពួកអីនិងខាងលិចផ្ទះខ្ញុំ។

ក៖ បាទតា!

ខ៖ គេភ្ជួរចឹងហាសគោ២ទៅ៣នឹមចឹងហាស!

ក៖ បាទ!

ខ៖ កំពុងតែភ្ជួរៗអាស្លាបកាត់មកទំលាប់បារាយណ៍មកគ្មានទេអាលែងគោវាផ្អើលបោលហែងរបូលនឹមរបូតនង័្គលអីទៅបាត់ហើយម្ចាស់និងចូលដំបូកចូលអីពួននិងកណ្ដាលស្រែហ្នឹង!

ក៖ ទុកគោចោលទៅ?

ខ៖ គោវាបោលបាត់អស់ផ្អើលយន្តហោះ។

ក៖ អូ៎!

ខ៖ ទំលាក់។

ក៖ បាទតា!

ខ៖ បោលបាត់អស់ទៅ។

ក៖ អត់ដឹងទៅណាទេណេះ?

ខ៖ អាមនុស្សអ្នកភ្ជួរណុងក៏ពួនបាត់អស់ទៅចូលដំបូកណុង។

ក៖ មនុស្សរកតែព្រះអាយុខ្លួនឯងដែរ?

ខ៖ ហ្នឹងហើយប៉ុនបើមិនដែរយន្តហោះវាអត់ឃើញយើងទេវាឃើញប៉ុនវាមិនទំលាក់ទេវាទំលាក់អីព្រៃហោសនៅព្រៃវត្តហោស!

ក៖ យើងគិតថាយើងប្រជាជនធម្មតាណវតា?

ខ៖ ហ្នឹងប្រជាជនវាអត់ទំលាក់ទេហើយបើថាវាទំលាក់ណុងដែរនៅអីវាមិនឃើញវាលល្វឹងដំបូកព្រៃនាយអាយតូចៗវាទំលាក់ខ្ទេចឥឡូវហ្នឹង!

ក៖ បាទតា!

ខ៖ ហ្នឹង!

ក៖ រួច..?

ខ៖ មិនដែរមិនឃើញទេវាឃើញហ្នឹង!

ក៖ រួចទំលាក់និងពីណាគេតា?

ខ៖ ខាងលុនណុល។

ក៖ ខាងលុនណុលហោស?

ខ៖ ហ្នឹងហើយ!

ក៖ ប៉ុន្តែវាគោលបំណងវាចង់តែសំលាប់ពួកយាគកុង?

ខ៖ ទំលាក់ហ្នឹងហើយ!

ក៖ ពួកយួនអីណេះតា?

ខ៖ សំលាប់ពួកយួនទេ។

ក៖ អូ៎!

ខ៖ យួនវានៅបារាយណ៍។

ក៖ បាទតា!

ខ៖ វានៅព្រៃវត្តបារាយណ៍ហាស!

ក៖ បាទ!

ខ៖ នៅខាងនិងវាទំលាក់អីណោះទេប៉ុនវារេហួសណុងទៀតហើយអ្នកភ្ជួរណុងនៅខាងកើតវារេអីណោះទៀតអ្នកបារាយណ៍ព្រៃឃ្នាសអីហ្នឹង!

ក៖ អូ៎!

ខ៖ ទំលាក់យន្តហោះមួយដំបរអីណុង។

ក៖ បាទតា!

ខ៖ ទំលាក់ហែងពេញតែណុងដូចខ្ញុំតូចៗនិងខ្ញុំនៅក្រោមផ្ទះធំឆោយហោសមើលតែនៅក្រោមផ្ទះចឹងចេះតែអើតមើលចឹងហាស!

ក៖ បាទតា!

ខ៖ រេខាងណេះនៅក្រោមផ្ទះចេះតែអើតមើលវាដូរចឹងទំលាក់គ្រាប់ចេញផ្លោចទៅផ្សែងផុតទំលាក់ចឹងចេញមើលពីក្រោមផ្ទះចឹងហោស!

ក៖ បាទតា!

ខ៖ ចេះតែមើលហើយនៅក្មេងៗខ្លាចដែរប៉ុនខ្លាចហ៊ានមើល។

ក៖ អូ៎បាទតា!

ខ៖ ហ្នឹងហើយចុះវាទំលាក់ឆ្ងាយដែរគិតទៅ។

ក៖ ប៉ុន្តែបងប្អូនយើងឪពុកម្ដាយយើងនៅជុំគា្នទេណេះតាណេះពេលណុង?

ខ៖ នៅ។

ក៖ ឬមួយក៏បែកគា្នហើយនៅ?

ខ៖ អត់បែកទេនៅតើពួនម៉ែឪអីចូលត្រង់សេអស់ហើយប៉ុន្តែមកនៅក្មេងៗដូចថាផ្ទះជិតគា្នចឹងហាស!

ក៖ បាទ!

ខ៖ អើប្រហែលផ្ទះនោះឆ្ងាយពីផ្ទះខ្ញុំនៅជ្រុងខាងលិចចឹងហាស!

ក៖ បាទតា!

ខ៖ ហ្នឹងហើយទៅលេងក្មេងៗដូចគា្នហ្នឹងហាស!

ក៖ បាទ!

ខ៖ មិនទាន់ទៅមើលគោទេទៅចឹងទៅទៅលេងហើយទទួលវាទំលាក់ណុងគេនៅមើល។

ក៖ អូ៎បាទ!

ខ៖ ហើយនៅមើលមីមួយនោះឈ្មោះមីណនៗហោស!

ក៖ បាទតា!

ខ៖ កំពុងតែស្ទូងនៅជិតចឹងជិតផ្ទះសុងឆូចឹងប្រហែលរបងណុងប្រហែលដើមអីហ្នឹង!

ក៖ បាទ!

ខ៖ ដើមស្វាយចន្ទីណុង។

ក៖ បាទតា!

ខ៖ នៅចំងាយណុងគាត់ស្ទូងណុងដល់យន្តហោះទំលាក់អត់គិតរត់ទៅផ្ទះទៅរកត្រង់សេចូលនៅឈរកណ្ដាលស្រែយំ។

ក៖ រួចម៉េចចឹងទៅតា?

ខ៖ មានម៉េចគាត់នៅយំណុងទៅយន្តហោះចេះតែទំលាក់ទៅទំលាក់ហែងបារាយណ៍ណុងវាហោះលើនិងវិនហ្នឹង!

ក៖ យន្តហោះក៏ឃើញដែរប៉ុន្តែ..?

ខ៖ បែបឃើញណែឃើញតែប្រជាពលរដ្ឋស្ទូងណាស់វាទំលាក់អីវាណាស់ប្រជាជន។

ក៖ បាទតាបាទ!

ខ៖ ហ្នឹងហើយគេទំលាក់តែយួនយាគកុងអីតើណេះជំនាន់ណុងគេ..។

ក៖ បាទ! ប៉ុន្តែពួកយាគកុងមានមកសំលាប់យើងឬមួយមកអីធ្វើបាបយើងអីអត់តាពេលណុងចឹង?

ខ៖ អត់ទេជំនាន់ណុងអត់ផង។

ក៖ និយាយរួម..?

ខ៖ ណុងព្រោះយួនយាគកុងវាទៅវ៉ៃតែទាហ៊ានលុនណុលហ្នឹង!

ក៖ រួចលុនណុលតាមសំលាប់តែយាគកុងដែរទៅ?

ខ៖ ហ្នឹងហើយខាងទាហ៊ានលុនណុលនិងទំលាក់ទំលាក់យួនយាគកុងហ្នឹង!

ក៖ បាទតា!

ខ៖ ហើយខាងយួនយាគកុងនិងយប់ៗទៅវ៉ៃទាហ៊ានលុនណុល។

ក៖ អូ៎!

ខ៖ ដល់ថ្ងៃថយមកសំរាកអស់ហ្នឹង!

ក៖ អូ៎បាទតា!

ខ៖ អើដូចវាទៅវ៉ៃប្រហែលពីនិងទៅឧទាហរណ៍ថាអីស្រែហ៊ុយទៅ។

ក៖ បាទ!

ខ៖ វាថយមកសំរាកអីណេះនិងវាសុំផ្ទះប្រជាពលរដ្ឋអីសំរាកចឹងហាសណាស់។

ក៖ បាទតាបាទ!

ខ៖ ហ្នឹងហើយ!

ក៖ រួចចុះអើចឹងពេលដែរចប់ពីលុនណុលមកបានយើងចាប់ផ្ដើមចូលប៉ុលពតបានវេទនាណេះតាណេះ?

ខ៖ ជំនាន់ប៉ុលពតហ្នឹងហើយជំនាន់ប៉ុលពតរៀងយ៉ាប់បន្តិច។

ក៖ ប៉ុន្តែប៉ុលពតនិងតាមានគ្រួសារនៅតា?

ខ៖ នៅមិនទាន់មានមានគ្រួសារឆ្នាំ១៩៨២។

ក៖ អូ៎ឆ្នាំ១៩៨២និងទេណេះតាណេះ?

ខ៖ បាទ!

ក៖ ប៉ុន្តែអើចឹងសំរាប់តាគិតថាចឹងពេលដែរចូលប៉ុលពតនិងឆ្នាំណា១៩៧៥ហេសតា?

ខ៖ ហ្នឹងហើយ១៩៧៥។

ក៖ ចឹងយើងជំលាសមកនិងហើយណេះតាណេះ?

ខ៖ អត់ទេ។

ក៖ យើងមកកោះញ៉ែកហើយណេះតាណេះ?

ខ៖ ហ្នឹងហើយមកនិង១៩៧៥មកហ្នឹង!

ក៖ ប៉ុន្តែយើងមកតែឯងឬយើងមកទាំងគ្រួសារតា?

ខ៖ មកទាំងម៉ែទាំងឪបងប្អូនទាំងអស់។

ក៖ អូ៎!

ខ៖ អត់មែនមកតែឯងទេ។

ក៖ រួចពេលនិងគេជំលាសយើងនៅបែកពីគ្នាមែនធ្វើការតា?

ខ៖ នៅមកនៅជាមួយគា្ន។

ក៖ មកនៅជាមួយគា្នហោស?

ខ៖ ហ្នឹងជាមួយម៉ែឪគេមិនទាន់អោយធ្វើអីទេគេអោយមើលក្របីមើលក្នុងភូមិហ្នឹង! ប៉ុនមិនធ្វើរោងដាច់អីទេធ្វើរោងនៅអូរយ៉េសទៅមកៗភូមិទី៦ហ្នឹង!

ក៖ អូ៎បាទ!

ខ៖ ហ្នឹងហើយនៅនិងហើយក្មេងៗគេអោយដល់គេលើកអាទំនប់ទី១ទំនប់អូរយ៉េសហ្នឹង!

ក៖ បាទតា!

ខ៖ គេអោយជួយលើកទំនប់សែងដីសែងអីនាយអាយចឹងហាសណាស់។

ក៖ បាទ!

ខ៖ ប៉ុនគ្រាន់ថាគេមិនប្រើអោយដូចចាស់ៗអីកំលាំងពេញទេ។

ក៖ អូ៎!

ខ៖ យើងឈប់ក៏ឈប់ទៅជួយក៏ជួយទៅហត់ឈប់ចឹងទៅណាស់។

ក៖ បាទ! រួចចុះពេលនិងយើងគេអោយទៅណាតាហើយគេអោយយើងធ្វើការអីគេទៅពេលជំនាន់ប៉ុលពត?

ខ៖ គេអោយយើងលើកទំនប់លើកអីហ្នឹងហាសគេជីកប្រឡាយជីកអីចឹងទៅណាស់។

ក៖​អូ៎ប៉ុន្តែនៅណានៅម្ដុំ..?

ខ៖ នៅហ្នឹងកោះញ៉ែក។

ក៖ នៅហ្នឹងដែរទេណេះតាណេះ?

ខ៖ បាទៗ! នៅហ្នឹង!

ក៖ រួចចុះប្អូនៗយើងតា?

ខ៖ នៅហ្នឹងដែរ។

ក៖ នៅហ្នឹងជុំគា្នហោស?

ខ៖ នៅហ្នឹង!

ក៖ ប៉ុន្តែគ្រាន់ថាពេល..?

ខ៖ ប្អូនខ្ញុំនៅតូចៗហ្នឹង!

ក៖ គ្រាន់ថាពេលហ្នឹងយើងជាង២០ឆ្នាំហើយណេះតា?

ខ៖ ហើយអាមួយប្អូនខ្ញុំបង្កើតណុងអាបន្ទាប់ពីខ្ញុំអានិងគេទៅខាងកងកុមារអីគេនៅខាងភ្នំក្រោលនេះ។

ក៖ បាទតា!

ខ៖ ដឹងគេធ្វើខាងស្អីមិនដឹងទេកងកុមារខាងគេកម្មករកម្មអីហ្នឹង!

ក៖ បាទតាបាទ!

ខ៖ ចឹងបានគេហៅកម្មករៗហ្នឹង!

ក៖ ភូមិកម្មករនេះហេស?

ខ៖ ហ្នឹងជំនាន់ប៉ុលពតតើ!

ក៖​ អូ៎បាទតាបាទ!

ខ៖ កន្លែងនិងសុទ្ធកម្មករទាំងអស់ធ្វើម៉ាស៊ីនក្រឡឹងថាទីនិងគេហៅកម្មករសុទ្ធពួកកម្មករកីត្បាញកីអីម៉ាស៊ីក្រឡឹងវ៉ៃដែក វ៉ៃពូថៅធ្វើធុង ធ្វើប៉ោតអីម្ដុំទីហ្នឹងទាំងអស់។

ក៖ បាទតា!

ខ៖ បានគេហៅឥឡូវភូមិកម្មករដាក់កម្មករៗហ្នឹង!

ក៖ ទាល់ឥឡូវ..?

ខ៖ វាមកពីជំនាន់ប៉ុលពតហ្នឹងទេ។

ក៖ អូ៎បាទតាបាទ!

ខ៖ ទីហ្នឹងគេសំរាប់ពួកកម្មករ។

ក៖ បាទតា!

ខ៖ នៅហ្នឹងពួកកម្មករឡឥដ្ឋឡអីនិងនៅម្ដុំទីនិងគេអត់មានអោយឡោកឡំគា្នទេកម្មករដាក់ដោយកម្មករចឹងហាសណាស់។

ក៖ បាទតាបាទ!

ខ៖ ហ្នឹងហើយបានជាប់ឈ្មោះមកកម្មករហ្នឹង!

ក៖ អូ៎បាទតារួចចុះអើប្អូនៗបន្ទាប់ទៀតពួកគាត់..?

ខ៖ តូចៗ..!

ក៖ ប៉ុន្តែជំលាសជំលាសនៅហ្នឹងតើហីតាណេះ?

ខ៖ ហ្នឹងហើយ!

ក៖ អត់មានទៅណាឆ្ងាយណាហី?

ខ៖ ប្អូនតូចៗនិងនៅជាមួយម៉ែឪចឹងទៅតែដេកពេទ្យនិងជំនាន់ណុងមានសូវដែរបាននៅផ្ទះនៅអីណាទេ។

ក៖ តែតាមួយធំជាងគេ?

ខ៖ បាទខ្ញុំហ្នឹងគេអោយជួនកាលគេអោយទៅអរបួនចឹងទៅជួយធ្វើបង្គីជួយធ្វើអីគេចឹង។

ក៖ អូ៎!

ខ៖ ចឹងទៅជួនកាលជួយអារឈើគេចឹងហាសណាស់។

ក៖ បាទតា!

ខ៖ ដល់ខ្ញុំឈឺខ្ញុំមកដេកតែពេទ្យស្រុកនិងនៅអរបួនហ្នឹង!

ក៖ បាទតាបាទ!

ខ៖ ដេកពេទ្យស្រុកនិងដេកតែពេទ្យហ្នឹងជំនាន់ណុង។

ក៖ រួចចុះ..?

ខ៖ គ្មានទេ។

ក៖ រួចចុះតាគិតថាចឹងវ័យណុងប្រហែលជាតាអាយុជាង២០ឆ្នាំនៅ?

ខ៖ ខ្ញុំ..។

ក៖ ធំហើយណេះ?

ខ៖ ខ្ញុំនៅទេមិនទាន់ដល់២០ឆ្នាំទេប្រហែល១៧ឆ្នាំ១៨ឆ្នាំហ្នឹង!

ក៖ អូ៎បាទតា!

ខ៖ ជំនាន់ណុង។

ក៖ រួចចុះតាគិតថាចឹងម្ហូបអាហារយើងជំនាន់ណុងម៉េចដែរតា?

ខ៖ ម្ហូបអាហារសំបូរហាស!

ក៖ យើងសំបូរហោសតា?

ខ៖ ហ្នឹងហើយសំបូរហាស!

ក៖ អូ៎!

ខ៖ ម្ហូបណុងមិនខ្វះទេ។

ក៖ បាទតា!

ខ៖ ស្រុកនេះប៉ុន្តែកាលនិងគេចាត់ហាសមានក្នុងផ្ទះបាយអីនិងចឹងទី៦អីចឹងទៅគេចាត់អ្នកដើររកចឹងហាសណាស់រកម្ហូប១នាក់អីចឹងទៅរក១នាក់ឬ២នាក់ចឹងទៅម្ហូបមិនខ្វះម្ហូបទេកាលណុងមិនពិបាកអីប៉ុន្មានទេតាមចិត្ត។

ក៖ អូ៎!

ខ៖ បាយគេអោយហូបឆ្អែតដែរណុងហាស!

ក៖ បាទ!

ខ៖ មួយឆ្អែតៗចឹងហាស!

ក៖ បាទតាបាទ!

ខ៖ ហ្នឹងវាខុសគា្ននៅស្រុកក្រោមស្រុកក្រោមគេថាបបរចឹងហាស!

ក៖ បាទតា!

ខ៖ ប៉ុនស្រុកនេះបានបាយ។

ក៖ អូ៎បាទតាបាទ!

ខ៖ ប៉ុន៣ពេលមួយថ្ងៃចឹងព្រឹកបបរដែរហើយព្រឹកហោស! ព្រឹកគេបបរអោយហូបថ្ងៃបាយល្ងាចបាយចឹងទៅ។

ក៖ បាទ!

ខ៖ ហើយខ្ញុំស្រួលហាសខ្ញុំក្មេងៗតែម៉ង៨កន្លះ៩កន្លះនិងដឹងតែស៊ីហើយក្មេងៗគ្មានពិបាកទេ។

ក៖ បាទតាបាទ!

ខ៖ ស្លាបព្រាមួយហោប៉ាវអាវចឹងទៅទៅៗជួងម៉ឹងស៊ីទៅ។

ក៖ អើ!

ខ៖ យាយៗរៀបចំអោយស៊ីចឹងទៅក្មេងៗចឹង។

ក៖ បាទតា!

ខ៖ ស៊ីហើយចឹងមកស្រែមកចាំយកក្របីយកអីពីចាស់ៗចឹងហាសម៉ែឪភ្ជួរណាស់។

ក៖ បាទតា!

ខ៖ គាតភ្ជួរគាត់ដាក់ហើយដាក់ក្របីដាក់អីយើងយកក្របីយកអីទៅមើលទៅគ្មានពិបាកអីផង។

ក៖ អូ៎ចុះម៉ោងការងារយើងធ្វើប៉ុន្មានម៉ោងតា?

ខ៖ ការងារគេគេធ្វើហីធ្វើដឹងម៉ោងប៉ុន្មានពីម៉ោងប៉ុន្មានទៅប៉ុន្មានទេខ្ញុំមិនចាំទេកាលណុងហោសព្រោះខ្ញុំវាមិនបានជាប់ក្នុងកំលាំងពេញដូចគេកុមារ។

ក៖ អូ៎បាទ!

ខ៖ គេអោយជួយធ្វើធ្វើទៅមិនធ្វើក៏គេមិនថាអីដែរគេមិនថាអីទេ។

ក៖ អូ៎!

ខ៖ យើងក្មេងហោស! យើងជួយក៏ជួយទៅមិនជួយក៏ហីទៅ។

ក៖ គេអត់ថាអីអោយយើង?

ខ៖ គេអត់ថាអីទេហ្នឹងគេមិនថាអីទេគេមិនតិចទៀនយើងមិនកសាងយើងទេយើងក្មេងៗហោស!

ក៖ បាទតា!

ខ៖ វាស្រួលដែរយើងក្មេងដល់យើងចាស់ៗអាណុង..។

ក៖ គេដាក់កំរិតណេះតាណេះ?

ខ៖ ហ្នឹងគេអោយធ្វើអីទៅធ្វើហ្នឹងហើយតែយើងមិនសូវធ្វើមិនដិតដល់គេគេតិចទៀនគេកសាងចឹងហាសណាស់។

ក៖ បាទតា!

ខ៖ ហើយខ្ញុំក្មេងគ្មានពីណាតិចទៀនកសាងអីទេស្រួល។

ក៖ អូ៎បាទតាប៉ុន្តែពេលនិងយើងហូបបាយហូបអីធម្មតាទេណេះតាណេះ?

ខ៖ បាយធម្មតាតើ!

ក៖ អូ៎បាទតារួចចុះយើងឈឺធ្វើម៉េចតា?

ខ៖ ឈឺគេបញ្ចូនទៅពេទ្យចឹងទៅ។

ក៖ ពេទ្យគេដូចឥឡូវយើងដែរឬមួយក៏ម៉េច?

ខ៖ ពេទ្យគេហេ៎មិនដូចទេពេទ្យគេជំនាន់នោះព្រោះថាបានថាមិនដូចព្រោះវាប្រើថ្នាំខុសគា្ន។

ក៖ គេប្រើថ្នាំអីគេតាជំនាន់ណុង?

ខ៖ ជំនាន់ណុងខ្ញុំឃើញតែដបទឹកក្រូចអាដប់ប៉ុនៗនេះណុង។

ក៖ បាទ!

ខ៖ ដបទឹកក្រូច។

ក៖ បាទតា!

ខ៖ បាទ! គេដាក់អក្សរវីតាអីគេស្អីណុង។

ក៖ អូ៎បាទ!

ខ៖ ដបណុងហើយគេមានអាគ្របគេខ្លុមជិតនិងពេញៗមួយដបណុងថ្នាំគេ។

ក៖ អូ៎មែនថ្នាំអាចម៍ទន្សាយណវណេះតាណេះអាថ្នាំខ្មៅៗដូចងាចម៍ទន្សាយមែនណា?

ខ៖ អត់ទេអាណុងវាមានដែរមិនដឹងប៉ុនខ្ញុំមិនដែរបានលេបខ្ញុំលេបតែថ្នាំពេទ្យមែនទែន។

ក៖ ប៉ុន្តែលេបត្រូវអត់តាយើង?

ខ៖ ត្រូវតើ!

ក៖ អូ៎បាទតាមានគេដាក់សារ៉ូដាក់អីតើហីតា?

ខ៖ មានគេដាក់ដែរតើ!

ក៖ មែនគេដាក់ទឹកដូងដាក់អីដែរតើហីគេដាក់ធម្មតាតើហីតា?

ខ៖ សារ៉ូមធម្មតា។

ក៖ សារ៉ូយើងហ្នឹងហេស?

ខ៖ សារ៉ូមមួយថង់ហាសសារ៉ូមថង់កញ្ចប់វាប៉ុនៗណេះ។

ក៖ អូ៎បាទតា!

ខ៖ ហ្នឹងហើយកញ្ចប់សារ៉ូនិងចាស់ៗឧស្សាហ៍យកធ្វើកញ្ចប់ថ្នាំហាស!

ក៖ បាទតាបាទ!

ខ៖ ហ្នឹងហើយទន់ផ្លោកសារ៉ូមគេណុងអាណុង។

ក៖ អូ៎បាទតា!

ខ៖ ហើយជួនកាលអាសារ៉ូមគេអំពូលអាស្អីធំៗចាងដៃ។

ក៖ បាទ!

ខ៖ ណុងអាណុងក៏មានដែរបើថាចាក់មិនកើតឈឺខ្លាំងសរសៃអីរាលចាក់មិនឃើញ។

ក៖ អូ៎!

ខ៖ មានតើ!

ក៖ បាទតាបាទរួចចុះសំរាប់ម៉ែឪយើងគេអោយទៅណាហើយធ្វើអីទៅតា?

ខ៖ ម៉ែឪទៅមើលយើងបានដែរដូចថាខ្ញុំឈឺចឹងម៉ែឪទៅមើលតើ!

ក៖ អូ៎!

ខ៖ ទៅកំដរទៅមើលទៅថែទៅនិងបបរពេទ្យគេបបរចឹងទៅព្រឹកឡើងទៅដួសបបរដួសអីមកចឹងថែទៅគេអត់ថាអីផង។

ក៖ បាទតា!

ខ៖ គេអោយមើលថែតើ!

ក៖ រួចចុះអើចឹងគាត់អត់មានធ្វើការងារអីផ្សេងណាហីដូចកាប់ដីលីសែងអីគាត់អត់ទេឪពុកម្ដាយ?

ខ៖ ធ្វើតែស្រែធ្វើស្រែ។

ក៖ បាទតា!

ខ៖ កាលខែរដូវប្រាំងចឹងហាសឪខ្ញុំគេអោយធ្វើត្បាលកិនកិនស្រូវអីនិងរកត្រីរកអីចឹង។

ក៖ បាទតា!

ខ៖ ហ្នឹង!

ក៖ អូ៎!

ខ៖ ម៉ែនិងគាត់ធ្វើជួយបុកអង្ករគេរែងអង្ករអីចឹងទៅណាស់។

ក៖ បាទតាបាទចឹង..?

ខ៖ មានអី។

ក៖ ចឹងបងប្អូនឪពុកម្ដាយយើងស្រួលៗទេការងារណេះតាណេះអត់មានពិបាកទេណេះ?

ខ៖ ហ្នឹងហើយអត់ទេ។

ក៖ រួចអត់មានរឿងអត់ឃ្លានអត់អីនិយាយរួមហូបគ្រប់គ្រាន់អីគ្រប់គ្រាន់ទាំងអស់ណេះតាណេះ?

ខ៖ គ្រប់ប៉ុន្តែគ្រាន់តែគេអោយយើងហូបតែមួយពេលៗចឹងណាស់។

ក៖ អូ៎បាទតា!

ខ៖ ហូបអោយឆ្អែតចឹងមួយពេលហ្នឹង!

ក៖ បាទតាបាទ!

ខ៖ ហ្នឹងគ្រាន់តែវាខុសស្រុកក្រោមស្រុកក្រោមគេថាហូបបបរចឹងហាស!

ក៖ បាទតា!

ខ៖ នៅស្រុកនេះអត់ទេហូបតែបាយទេនៅកោះញ៉ែកនិងធ្វើទៅក្រោមខ្ញុំមិនដឹងដែរ។

ក៖ អូ៎រួចចុះអើចឹងទាក់ទងពីពេលដែរប៉ុលពតនិងយើងមានរឿងរ៉ាវអីដែរយើងចងចាំថាវេទនាអីមានអត់តាជំនាន់ណុង?

ខ៖ វាដូចមិនវេទនាទេ។

ក៖ អត់អីដែរណេះតា?

ខ៖ គ្រាន់តែចេះគ្រាន់តែតាមមុខការងារចឹងណាស់ហើយមុខការងារខ្ញុំវាអត់វេទនាខ្ញុំថាអត់វេទនាចឹងទៅ។

ក៖ អូ៎!

ខ៖ ហ្នឹងតែគេចំអាកន្លែងវេទនាអីមិនដឹងទេណាស់។

ក៖ បាទតាបាទ!

ខ៖ តែមុខការងារខ្ញុំគ្រាន់តែឃ្វាលក្របីដាំបាយស៊ីខ្លួនឯងចឹងខ្ញុំថាអត់អីអត់វេទនាទេ។

ក៖ ចឹងយើងស្រួលហាសណេះតាណេះ?

ខ៖ ហ្នឹង!

ក៖ អូ៎បាទតារួចចុះអើ..?

ខ៖ មានអី។

ក៖ ចឹងនៅពេលដែរអ្នកភូមិនិងអ្នកភូមិនៅកោះញ៉ែកយើងក៏ការងារស្រួលៗដែរណេះតាណេះ?

ខ៖ ការងារតាមក្រុមក្រុមនោះគេធ្វើតាមក្រុមៗគេ។

ក៖ អូ៎!

ខ៖ ដល់ផែនការណ៍ធំធ្វើទំនប់អាណុងបាននាំគា្នទៅ។

ក៖ បាទតា!

ខ៖ ហើយបើថាការងារផ្ទះគេធ្វើចំការធ្វើអីធ្វើអីផ្ទះគេនិងផ្ទះតាមផ្ទះបាយគេក្រុមៗឥឡូវគេដាក់ភូមិ។

ក៖ អូ៎បាទតាបាទ!

ខ៖ ពីមុនក្រុមតើជំនាន់ប៉ុលពងក្រុមតើ!

ក៖ បាទ!

ខ៖ ទី៦តាំងពីទី១ទី២ទី៨និងក្រុមគេតើ!

ក៖ បាទតា!

ខ៖ តែឥឡូវសុទ្ធតែភូមិ។

ក៖ អូ៎រួចចុះអើចឹងតាគិតថាទាក់ទងពីអើពេលដាច់ប៉ុលពតហាសពេលនិងគេមកប្រាប់យើងឬមួយក៏ម៉េចតាវៀតណាមគេមកប្រាប់យើងមែនឬមួយក៏ម៉េច?

ខ៖ ពេលបែកប៉ុលពតហេស?

ក៖ បាទៗតា!

ខ៖ បែកប៉ុលពតខ្ញុំរត់ទៅរយ៉ដល់រត់ទីរយ៉រួចទៅខ្ញុំអត់រត់ទៅព្រៃទៀតទេ។

ក៖ ឈប់ទៅហើយណេះតា?

ខ៖ ប្រជាពលរដ្ឋនិងប្រជាជននៅស្រែសង្គមនិងនាំគា្នមកវិញអស់និងគេអោយនាំគា្នរត់ហោសរត់ទៅដល់រយ៉ដេកណុងដឹងប៉ុន្មានយប់ទេ២ទៅ៣យប់មិនដឹងដល់លឺថាអូ៎វៀតណាមចូលមកដល់ស្រែសង្គមនិងនាំគា្នមកវិញ។

ក៖​ អូ៎បាទតា!

ខ៖ និងនាំគា្នមកវិញបរទេះបរតាមផ្លូវអូរផ្ចូតនិងនាំគា្នមកវិញអស់រលីងខាងស្រែសង្គមមកដល់កងទ័ពវៀតណាមនិងនៅពេលស្រែសង្គមណុង។

ក៖ អូ៎បាទតា!

ខ៖ ហ្នឹងតាំងពីទី១ទី២ទី៣មកអាវខៀវងងឹតពេញនិងហើយប្រជាជននិងនាំគា្នបរទេះចូលមកគេមានធ្វើអីទទេណុង។

ក៖ អូ៎បាទតាបាទរួច..?

ខ៖ នាំគ្នាចូលមកផ្ទះរៀងៗខ្លួនចឹងទៅណាស់។

ក៖ ពេលនិងយើងចាប់ផ្ទះរៀងខ្លួនវិញហើយណេះតាណេះពេលដាច់ហ្នឹង?

ខ៖ ផ្ទះខ្លួនឯងនិងមកនៅរៀងខ្លួនវិញមក។

ក៖ ប៉ុន្តែពេលនិងយើងមានផ្ទះនៅកោះញ៉ែកនៅតា?

ខ៖ មាន។

ក៖ មានហើយហោស?

ខ៖ ហ្នឹងហើយផ្ទះមានតើផ្ទះជំនាន់ប៉ុលពតគេធ្វើអោយណុង។

ក៖ ប៉ុន្តែនៅណាតានៅណុងដែរឬមួយក៏នៅណាតា?

ខ៖ នៅកោះញ៉ែកនិងដែរនៅស្រែសង្គណុងដែរ។

ក៖ អូ៎បាទតាបាទ!

ខ៖ ផ្ទះគេធ្វើអោយតើ!

ក៖ អូ៎!

ខ៖ តាំងពីមុនគេទៅយកប្រជាពលរដ្ឋពីស្រុកក្រោមមកគេធ្វើផ្ទះហើយហើយ!

ក៖ បាទតាបាទ!

ខ៖ ហ្នឹងគេធ្វើផ្ទះទទឹង៤បណ្ដោយ៥និងប៉ុនៗគា្នចឹងហាស!

ក៖ បាទតា!

ខ៖ រួចដល់យើងនៅទៅហើយដល់សង្រ្គាមទី១៧៩៧៩និងយើងរត់ទៅព្រៃយើងមកយើងមកផ្ទះយើងវិញមកនៅផ្ទះយើងវិញតាមក្រុមៗគេហ្នឹង!

ក៖ បាទតាបាទ!

ខ៖ មានអី!

ក៖ រួចចុះតាគិតថាពេលដែរបែកប៉ុលពតដំបូងៗហាសពេលនិងយើងធ្វើស្រែរួមជាមួយបងប្អូនមែន?

ខ៖ ធ្វើស្រែរួម។

ក៖ ជាមួយប្រចាពលរដ្ឋជុំគា្នហ្នឹងហេសតា?

ខ៖ ហ្នឹងហើយធ្វើស្រែរួម។

ក៖ រួចចុះពេលនិងមានពិបាកអីតា?

ខ៖ បាទ!

ក៖ ពេលនិងយើងពិបាកអីគេទៅយើងធ្វើស្រែរួមចឹង?

ខ៖ អត់ពិបាកទេធ្វើតាមផ្ទះទៅតែខ្ញុំមិនបានធ្វើទេព្រោះក្នុងក្រុមទី៦ណុងគេធ្វើគេនាំគា្នធ្វើចឹងចែកភាគផលគា្នទៅណាស់។

ក៖ បាទតា!

ខ៖ ហ្នឹងហើយ!

ក៖ ប៉ុន្តែយើងអត់បានធ្វើចឹងយើងអត់បានរបបហូបទេណេះតាណេះ?

ខ៖ ខ្ញុំបានគេចាត់និងគេចាត់អោយខ្ញុំទៅអារឈើ។

ក៖ អូ៎!

ខ៖ អារឈើធ្វើសាលារៀនហាស!

ក៖ បាទតា!

ខ៖ ហើយធ្វើមន្ទីរឃុំមន្ទីរអីហ្នឹង!

ក៖ បាទតាបាទ!

ខ៖ ហ្នឹងគេចាត់ទៅតែគេចុះក្នុងពលកម្មហាស!

ក៖ បាទតា!

ខ៖ ពលកម្មពេញគេចុះដល់អើភោគផលស្រូវបានមកបោកបែនហើយគេចែកភាគផលយើងបានដែរ។

ក៖ អូ៎ល្អហាសណេះតា?

ខ៖ ហ្នឹងយើងអត់បានធ្វើស្រែមែនតែយើងទៅធ្វើអារឈើណោះព្រោះគេចាត់ទៅធ្វើ។

ក៖ ប៉ុន្តែបើយើងអត់បានធ្វើក៏គ្រួសារយើងធ្វើដែរណេះតាណេះ?

ខ៖ ហ្នឹងហើយគ្រួសារធ្វើ។

ក៖ ប្អូនៗយើងអីធ្វើដែរណេះ?

ខ៖ ធ្វើ។

ក៖ ដល់ពេលចឹងគេចែកអោយប៉ុន្មាន?

ខ៖ ម៉ែឪធ្វើចឹងម៉ែឪធ្វើគេចែកបានម៉ែឪចឹងទៅអ្នកណាធ្វើអ្នកណុងបានចឹងទៅ។

ក៖ អូ៎បាទតា!

ខ៖ ផលពេញចឹងទៅ។

ក៖ បាទតាបាទ!

ខ៖ រួចបើយើងមិនសូវធ្វើពេញលេញផលមួយជុំចឹងទៅហើយប្អូនៗតូចៗណុងធ្វើមិនកើតអានិងគេអោយដែរប៉ុនតិចគេអោយតើមានរបបគេដែរប៉ុនវាតិច។

ក៖ ប៉ុន្តែយើងវេទនាអីអត់តានៅពេលដែរយើងធ្វើស្រែរួមចឹង?

ខ៖ អត់។

ក៖ អត់អីទេណេះតាណេះ?

ខ៖ បាទ!

ក៖ ចុះឆ្នាំណាដែរយើងចាប់ផ្ដើមធ្វើស្រែបែកគា្នតាគេចែកស្រែចែកអីអោយយើងធ្វើរៀងខ្លួន?

ខ៖ អាហ្នឹងខ្ញុំទៅស្រុកក្រោមវិញហើយ!

ក៖ អូ៎យើងទៅនៅស្រុកក្រោមវិញហើយតាណេះ?

ខ៖ អើ!

ក៖ យើងទៅនៅព្រៃវែងវិញហោស?

ខ៖ ទៅនៅតាកែវហោស!

ក៖ តាកែវវិញ?

ខ៖ បាទ!

ក៖ ជាគ្រួសារឬមួយក៏យើងទៅតែឯង?

ខ៖ ខ្ញុំកាលណុងខ្ញុំការប្រពន្ធនៅហ្នឹងហេស!

ក៖ នៅ..?

ខ៖ នៅកោះញ៉ែកហ្នឹង!

ក៖ អូ៎ហើយយើងទៅជាមួយ..?

ខ៖ ពេលបែកហើយហ្នឹងហាស!

ក៖ បាទតា!

ខ៖ ហើយដល់ចឹងប្រពន្ធខ្ញុំណុងគេនៅតាកែវដល់ចឹងខ្ញុំក៏ទៅទៅចោលម៉ែឪខ្ញុំនេះ។

ក៖ អូ៎ដល់ពេលចឹងតាទៅជាមួយប្រពន្ធទៅតាកែវទៅទៅ?

ខ៖ ហ្នឹងហើយទៅណុងបាត់ទៅ។

ក៖ អូ៎បាទតារួច..?

ខ៖ ហ្នឹងទៅណុងគេធ្វើរួមដែរដូចគា្ន។

ក៖ អូ៎!

ខ៖ គេធ្វើរួមហើយមកបែកៗពីឆ្នាំប៉ែត្រប៉ុន្មានទេនេះប្រហែលចូល១៩៨៣មិនដឹង១៩៨៤មិនដឹងទេប្រហែលប៉ុណ្ណឹង!

ក៖ យើងធ្វើរៀងខ្លួនណេះតាណេះ?

ខ៖ ហ្នឹងហើយគេចែកចែកដីអោយធ្វើរៀងខ្លួន។

ក៖ ប៉ុន្តែពេលនិងយើងអត់ទាន់ចាយលុយទេណេះតានៅចាយអង្ករដូរស្រូវដូរអង្ករនៅឡើយទេណេះតា?

ខ៖ លុយមាន។

ក៖ លុយមានហើយហោស?

ខ៖ ហ្នឹងហើយមានហើយ!

ក៖ ប៉ុន្តែគ្រាន់តែលុយថ្លៃហេសតា?

ខ៖ ថ្លៃមានតើ!

ក៖ អូ៎!

ខ៖ មានត្រឹមក្រដាស១រៀល៥កាក់អីហ្នឹងហាស!

ក៖ បាទតា!

ខ៖ ១កាក់២កាក់ហ្នឹងមានកាលណុងអូ៎លុយគេស្រួលហាស!

ក៖ មាសថោកហេសតា?

ខ៖ ហ្នឹងហើយមាសថោក។

ក៖ រួចចុះពេលហ្នឹងយើងរកស៊ីអីទៅតាយើងនៅតែធ្វើស្រែរហូតមែន?

ខ៖ ធ្វើស្រែចឹងទៅយើងទៅធ្វើសំណង់ធ្វើអីចឹងទៅ។

ក៖ អូ៎!

ខ៖ ហ្នឹងហើយប៉ុនកាលណុងវាមិនសូវមានសំណង់ទេគ្រាន់តែដូចខ្ញុំទៅតាកែវចឹងខ្ញុំស្គាល់ចាមនៅណុងអីចឹងទៅនៅក្នុងភូមិខ្ញុំដក់ពរហ្នឹង!

ក៖ បាទតា!

ខ៖ គាត់ទៅធ្វើសំណង់ជួសជុលអូតែលជួសជុលអីនៅតាកែវចឹងហាស!

ក៖ បាទតាបាទ!

ខ៖ សុំគាត់ទៅជាមួយចឹងទៅ។

ក៖ អូ៎ស្រួលណេះតា?

ខ៖ ហ្នឹងសុំគេទៅទៅព្រោះជំនាន់ណុងវាពិបាកអត់អង្ករអត់ស្រូវស៊ីទេទៅធ្វើនិងបានតិចតួចមកលុយកាក់ណុងទិញអង្ករទិញអីហូបចឹងទៅទេឆ្នាំបែកហើយនិងមានទៅធ្វើអីកើតទៅស្រុកណុង។

ក៖ អូ៎ចឹងមានន័យថាយើងនៅពេលយើងទៅតាកែវនិងយើងទៅជាមួយគ្រួសារយើងណេះ?

ខ៖ បាទ!

ក៖ រួចឪពុកម្ដាយប្អូនៗយើងនៅណេះ?

ខ៖ នៅណេះ។

ក៖ អូ៎រួចចុះយើងប៉ុន្មានខែប៉ុន្មានឆ្នាំបានយើងមកណេះវិញតា?

ខ៖ អើខ្ញុំទៅយូរប្រពន្ធទៅពីនេះស្លាប់បាត់ម៉ែក្មេកឪក្មេកស្រុកណុងគាត់រកអោយមួយទៀត។

ក៖ អូ៎!

ខ៖ រកមួយទៀតខ្ញុំយកនៅតាកែវ២០ឆ្នាំហោសបានមកនេះ។

ក៖ អូ៎បាទតាបាទចុះ..?

ខ៖ បានមកណេះវិញ។

ក៖ អូ៎ចឹង២០ឆ្នាំក្រោយបានយើងមកនិងចឹងប្រហែលខ្ទង់ឆ្នាំ២០០០ណេះតាណេះ?

ខ៖ ហ្នឹងហើយ!

ក៖ អូ៎បាទតាប៉ុន្តែអើឪពុកម្ដាយឬមួយក៏បងប្អូនយើងធ្វើនៅណេះធ្វើអីគេទៅតាពេលដែរបែកដាច់ពីគាត់?

ខ៖ ម៉ែឪក៏ទៅស្រុកបាត់ដែរ។

ក៖ ទៅស្រុកវិញហោសតា?

ខ៖ បាទ!

ក៖ អូ៎បាទតាបាទ!

ខ៖ គាត់ទៅប្រហែលក្រោយខ្ញុំចឹងហាស!

ក៖ បាទ!

ខ៖ ខ្ញុំទៅពី១៩៨០គត់ហាស!

ក៖ បាទតា!

ខ៖ ហើយគាត់ទៅប្រហែល១៩៨១ទៅ១៩៨២អីហ្នឹងមិនដឹង។

ក៖ អូ៎រួចចុះពេលណាដែរយើងចាប់ផ្ដើមសប្បាយទៅតា?

ខ៖ ហាស!

ក៖ ពេលណាដែរយើងចាប់ផ្ដើមសប្បាយទៅ?

ខ៖ ដូចមិនមានសប្បាយអីទេ។

ក៖ ពេលដែរយើងអស់សង្រ្គាមហើយយើងមានអារម្មណ៍ថាយើងសប្បាយវិញហាស?

ខ៖ អើដូចអត់ទាន់ឃើញសប្បាយផងសប្បាយអីកើតបើនៅកាប់ព្រៃទៀតហោស!

ក៖ អូ៎នៅកាប់ព្រៃទៀតហោស?

ខ៖ ហ្នឹងហើយនៅនោះអត់ទំនេរ ក៥ទៅកាប់ព្រៃហ្នឹងខ្ញុំក៏ទៅដែរកាប់ព្រៃហោស!

ក៖ បាទ!

ខ៖ ទៅពួកខាងចង់ពួកខាងអីដើរជាន់មីនជាន់អីផ្ទុះស្លាប់អស់រលីង។

ក៖ អូ៎!

ខ៖ ហើយខ្ញុំអត់អីទេ។

ក៖ បាទតាបាទ!

ខ៖ ទៅស្អីតាកែនកោះស្លាអីណាមាត់សមុទ្រអីណាណោះ។

ក៖ អើទៅខាងសមុទ្រវិញហោសតា?

ខ៖ ហ្នឹងហើយទៅខាងសមុទ្រដឹងអីណាទេខ្ញុំទៅណុងគ្មានទេទិញត្រីងៀតពងទាអីទៅស៊ីណុង។

ក៖ អើ!

ខ៖ មុនដំបូងច្រើនតិចពងទាណុងដាក់ច្រើនដាក់ប្រហែល៤ទៅ១០អីទៅណាស់។

ក៖ បាទតា!

ខ៖ គ្នាមួយភូមិណុងទៅហើយនាំគា្នទៅមេភូមិខ្ញុំណុងទៅដែរយូរៗទៅវាកាន់តែខ្សោយទៅវាអស់ម្ហូបទៅផ្សារៗអីកងកេងអីហ្នឹងវាឆ្ងាយ។

ក៖ បាទតា!

ខ៖ ទៅធ្វើម៉េចកាត់ព្រៃកាត់អីដើរពីណុងទៅកងកេងណុងមួយថ្ងៃហាសបានដល់។

ក៖ អូ៎!

ខ៖ ឆ្ងាយណាស់។

ក៖ ឆ្ងាយហោស?

ខ៖ ហ្នឹងហើយឆ្ងាយហើយទៅម៉េចកើតខ្លាចមីនខ្លាចអីចេះតែទ្រាំស៊ីហើយយូរៗដាក់តែ៥ណុង។

ក៖ បាទតា!

ខ៖ មួយឆ្នាំងប៉ុននេះដាក់ចឹងហើយគោះបង់ៗទៅជ្រុំប្រហុកទៅដាក់អាលែងម្ចូរផ្លែម៉ាក់ប្រាំង។

ក៖ បាទតាបាទ!

ខ៖ ប៊ីចេងហើយហុតទៅល្មមដល់មកផ្ទះវិញ។

ក៖ អូ៎បាទតា!

ខ៖ ទៅកាប់ព្រៃនៅខាងណុង។

ក៖ បាទ!

ខ៖ ប៉ៃលិនខ្ញុំអត់ដែរបានទៅទេ។

ក៖ ចឹងតាបានច្រើនផងចឹង?

ខ៖ ហ្នឹងហើយ!

ក៖ ដើររកស៊ីគ្រប់កន្លែង?

ខ៖ ទៅរកអីកាលណុង។

ក៖ អូ៎បាទតាចុះអើសំរាប់ដូចជាចឹងសំរាប់ឪពុករបស់តាឈ្មោះអីគេទៅតាចឹង?

ខ៖ ឈ្មោះតាឆាម។

ក៖ តាឆាម ឯកឆាមមែនតា?

ខ៖ ហ្នឹង!

ក៖ រួចចុះអើយាយតាខាងឪពុកឈ្មោះអីទៅតា?

ខ៖ យាយតាខាងឪពុក?

ក៖ បាទ! ឈ្មោះតាឯក។

ខ៖ យាយដឹងឈ្មោះអីទេ។

ក៖ យាយអត់ស្គាល់ឈ្មោះ..?

ខ៖ ដឹងឈ្មោះតាឯកខ្ញុំស្គាល់។

ក៖ អូ៎បាទ!

ខ៖ ខ្ញុំដឹងតែយាយគាត់ម្ដាយឪនិងខ្ញុំអត់ដឹងដែរគាត់ស្លាប់បាត់ខ្ញុំមិនទាន់ទេ។

ក៖ អូ៎!

ខ៖ លឺថាឈ្មោះយាយផាន់។

ក៖ យាយផាន់ហោស?

ខ៖ ហ្នឹងហើយ!

ក៖ អូ៎រួចចុះម្ដាយឈ្មោះអីគេទៅតា?

ខ៖ បាទ!

ក៖ ម្ដាយតាឈ្មោះអីទៅ?

ខ៖ ម្ដាយខ្ញុំឈ្មោះជូ ផឿក។

ក៖ ជូ ផឿក?

ខ៖ ហ្នឹងហើយ!

ក៖ អូ៎រួចចុះអើ..?

ខ៖ ម្ដាយម៉ែខ្ញុំនិងត្រូវយាយខ្ញុំហាស?

ក៖ បាទ!

ខ៖ ហ្នឹងឈ្មោះយាយផុន។

ក៖ យាយផុន?

ខ៖ អើ!

ក៖ ចុះតា?

ខ៖ តាឈ្មោះតាជូ។

ក៖ តាជូ?

ខ៖ ហ្នឹងហើយ!

ក៖ ប៉ុន្តែពួកគាត់អើសុទ្ធអ្នកនៅព្រៃវែងទាំងអស់ហ្នឹងមែនតា?

ខ៖ ហ្នឹងហើយនៅព្រៃវែង។

ក៖ អូ៎តាផុន?

ខ៖ យាយផុន។

ក៖ យាយផុន តាជូ?

ខ៖ ហ្នឹងហើយអានិងខ្ញុំស្គាល់ខ្ញុំទាន់។

ក៖ បាទតារួចចុះតាគិតថាចឹងសំរាប់ឪពុកកាលគាត់នៅរស់ហាសគាត់ធ្វើអីគេសំរាប់ចិញ្ចឹមជីវិត ចិញ្ចឹមកូនចៅក្រុមគ្រួសារតា?

ខ៖ គាត់មានធ្វើអីទេគាត់ធ្វើតែស្រែទេហ្នឹងហើយ!

ក៖ គាត់ធ្វើស្រែហោសតា?

ខ៖ ហ្នឹងហើយគាត់ធ្វើតែស្រែមួយមុខទេខែធ្វើស្រែធ្វើស្រែចឹងទៅ។

ក៖ ទៅមានទៅរកត្រីឡើងត្នោតអីអត់តា?

ខ៖ គាត់ហេសគាត់ឡើងទៅពីស្រុកហ្នឹងហាស!

ក៖ ឡើងពីស្រុកនិងទៅវិញហោសតា?

ខ៖ ហ្នឹងហើយតាំងពីខ្ញុំនៅពីដើមគាត់អត់ឃើញគាត់ធ្វើទេ។

ក៖ អូ៎បាទតារួចចុះម្ដាយយើងគាត់ធ្វើអីគេសំរាប់ចិញ្ចឹមជីវិត ចិញ្ចឹមកូនចៅតា?

ខ៖ ទេគាត់ធ្វើតែស្រែដែរដូចគ្មានឃើញគាត់ធ្វើអីផង។

ក៖ ចឹងយាយតាគាត់ធ្វើស្រែទាំងពីរណេះតាណេះ?

ខ៖ ហ្នឹងហើយ!

ក៖ អូ៎!

ខ៖ គាត់ធ្វើស្រែ។

ក៖ តែគាត់កាចអត់តាពួកគាត់?

ខ៖ មិនកាចប៉ុន្មានទេ។

ក៖ ស្លូតដែរ?

ខ៖ ហ្នឹងហើយ!

ក៖ ចុះតាធ្លាប់មានសាច់រឿងជាអនុស្សាវរីយ៍ប្រវត្តិដែរអើជូចត់ជាមួយឪពុកម្ដាយកាលតានៅក្មេងៗធ្លាប់មានអត់តាធ្វើការអីខ្លះជាមួយពួកគាត់ចឹងហាសណាស់?

ខ៖ អើខ្ញុំនៅក្មេងៗធ្វើការជួយម៉ែឪខ្ញុំហ្នឹងនៅក្មេងៗ។

ក៖ យ៉ាងណាមួយយើងបងគេផងណេះតាណេះ?

ខ៖ ហ្នឹងហើយតាំងពីអូសភ្លើងអីម្ហូបអាហារអីខ្ញុំរងហើយនៅតូចៗហាស!

ក៖ បាទតា!

ខ៖ នៅតែធ្វើអន្លុងធ្វើរកត្រីរកអីអូសដឹងតែម៉ែនៅផ្ទះមានអូសហើយទៅឃ្វាលគោមកមើលគោវិញអូសមួយកំនរយកមកហើយមួយបាច់មកហើយ!

ក៖ អូ៎បាទតា!

ខ៖ ហ្នឹងហើយដាកើលើខ្នងគោខ្ញុំជិះចឹងដាក់អូសនៅក្រោយចឹងទៅកាន់ហើយ!

ក៖ ស្រួលដែរណេះតា?

ខ៖ នៅក្មេងៗមើលគោជួយដងទឹកដងអីចឹងទៅខ្វះទឹកខ្វះអីចឹងទៅដងទឹកអោយគាត់ចឹងហាស!

ក៖ បាទតាបាទ!

ខ៖ ប៉ុនធ្វើហាសប៉ុនវាខូចអាប្អូនខ្ញុំមួយអាណុងខូចតិចម៉ែប្រអោយទៅសែងទឹកកាលពីជំនាន់ណុងមានស្អីលេងក្អមហើយដាក់សង្រែក។

ក៖ បាទតា!

ខ៖ វាថាធ្ងន់ហាសហែងឈប់សិនហាសចាំដាក់ដាក់អង្ករវាថាធ្ងន់ណាស់ៗទំលាក់អាពីស្មាវារួចដាក់ទឹកពេញមានអីបែកផោងដល់កអាហ្នឹងបានវា..។

ក៖ បាទតា!

ខ៖ ហ្នឹងហើយវាយ៉ាប់ដែរជំនាន់ណុងវាមិនយ៉ាប់អីទេគ្រាន់តែថាម៉ែអោយដៃជើងតិចហ្នឹងយើងកូនចឹងទាល់តែជួយគាត់ចឹងហាស!

ក៖ បាទតាបាទ!

ខ៖ ជួយការងារគាត់ខ្វះអីខ្វះអីចឹងយើងអាចធ្វើកើតនិងជួយធ្វើគាត់ទៅ។

ក៖ បាទតាចុះតាគិតថាឪពុកម្ដាយរបស់តាគាត់ធ្លាប់ប្រាប់ពីប្រវត្តិកាលគាត់នៅក្មេងទៅតាអត់ចឹងកាលពីមុនគាត់ចាប់ដៃគា្នការជាមួយគា្ន?

ខ៖ ដឹងអត់មិនដែរលឺនិយាយផង។

ក៖ គាត់អត់ដែរនិយាយអីប្រាប់យើងទេណេះតាណេះ?

ខ៖ ហ្នឹងហើយ!

ក៖ អូ៎បាទតារួចចុះតាគិតថាតាមកនៅកោះញ៉ែកនិងអស់រយះពេលប៉ុន្មានឆ្នាំហើយតាកាលឆ្នាំប៉ុន្មាន២០០០ហេសតា?

ខ៖ មកនិងតាំង២០០១មកស្រុកហ្នឹង!

ក៖ មែនឆ្នាំ២០០០ទេណេះ?

ខ៖ ហ្នឹងហើយហេ៎២០០០ទេយ៉ាងឆ្នាំ២០០០ហ្នឹងហើយ!

ក៖ យើងមកនៅម្ដងហើយយើងទៅវិញ?

ខ៖ ដូច២០០១មក។

ក៖ ហើយបានយើងមកមួយជើងទៀតណេះតា?

ខ៖ ទៅវិញ២០០០បែកហើយហ្នឹងទៅជំនាន់ប៉ុលពតមកនៅស្រុកហ្នឹង!

ក៖ បាទតា!

ខ៖ ហ្នឹងពីឆ្នាំ១៩៨០បានទៅក្រោមវិញ។

ក៖ អូ៎!

ខ៖ ដល់ឆ្នាំ២០០១បានខ្ញុំមកវិញ។

ក៖ បាទតាបាទ!

ខ៖ ចឹងហាស!

ក៖ បាទ! ចុះនៅពេលដែរយើងមកចឹងយើងរកស៊ីអីទៅតា?

ខ៖ មកគ្មានរកស៊ីអីទេ។

ក៖ ធ្វើស្រែដដែរ?

ខ៖ រកត្បាញជ័រត្បាញអីចឹងទៅចេះតែដើរចឹងទៅនិងគេហ្នឹងឯងចឹងទៅយើងធ្វើស្រែធ្វើអីហូបចឹងទៅ។

ក៖ រកត្រីរកអីចឹងហាសណេះតា?

ខ៖ ហ្នឹងហើយរកត្រីរកអីស៊ីចឹងទៅ។

ក៖ បាទតាបាទ!

ខ៖ វាមែនជាធំដុំអីទេ។

ក៖ ចុះតាគិតថាតាមានបងប្អុនកូនចៅណាដែរទៅរស់នៅក្រៅប្រទេសអត់តា?

ខ៖ អត់អត់មានទេ។

ក៖ នៅថៃនៅវៀតណាមអី?

ខ៖ គ្មានទេ។

ក៖ អូ៎ចុះចៀសពីស្រុកកោះញ៉ែកមានអត់នៅព្រៃវែងនៅអីមានណេះតាណេះនៅភ្នំពេញអី?

ខ៖ កូនហេស?

ក៖ បាទ! កូនចៅ។

ខ៖ មាននៅតាកែវ។

ក៖ នៅតាកែវណេះតាណេះ?

ខ៖ បាទ!

ក៖ អូ៎បាទតាបាទ!

ខ៖ មកនេះគ្មានទេ។

ក៖ តានៅតែ២នាក់តាយាយទេ?

ខ៖ បាទ!

ក៖ អូ៎រួចចុះភរិយារបស់តាឈ្មោះអីគេតា?

ខ៖ បាទ!

ក៖ ប្រពន្ធរបស់តាឈ្មោះអីគេទៅ?

ខ៖ នេះហេស?

ក៖ បាទ!

ខ៖ ឈ្មោះសុង សារ៉ុម។

ក៖ សុង សារ៉ុមអូ៎តែតារៀបអាពាហ៍ពិពាហ៍យូរហើយណេះតាណេះ?

ខ៖ ហ្នឹងហើយយូរដែរហើយ!

ក៖ ចុះតាមានកូនចៅប៉ុន្មាននាក់ទៅតា?

ខ៖ កូនក្រោយនេះហេស?

ក៖ បាទ!

ខ៖ អត់អត់មាន។

ក៖ អត់មានទេហោស?

ខ៖ បាទ!

ក៖ រួចចុះកូនមុន?

ខ៖ កូនមុនមាន៥នាក់។

ក៖ ៥នាក់ប្រុសទាំង៥ហោសតា?

ខ៖ ប្រុស៤នាក់ ស្រី១នាក់។

ក៖ អូ៎!

ខ៖ នៅតាកែវ។

ក៖ បាទតា!

ខ៖ វានៅជាមួយម៉ែវានៅតាកែវ។

ក៖ បាទតាបាទរួចចុះអើនៅពេលដែរតារៀបជាមួយតាគិតថាតាចិត្តចង់រៀបដោយខ្លួនឯងឬមួយក៏ឪពុកម្ដាយរៀបចំអោយពេលណុងតា?

ខ៖ ទេខ្លួនឯងតើ!

ក៖ អូ៎យើងខ្លួនឯងណេះតាណេះ?

ខ៖ បាទ!

ក៖ តែយើងស្គាល់គា្នពីមុនហើយណេះតាណេះ?

ខ៖ ហ្នឹងមិនស្គាល់ពីមុនអីទេស្គាល់ទើបស្គាល់ដែរទៅ។

ក៖ អូ៎បាទតាបាទចុះតាគិតថាតាធ្លាប់បានរៀនអត់តា?

ខ៖ បាទ!

ក៖ តាធ្លាប់បានរៀនអត់រៀនខ្មែររៀនអីពីមុន?

ខ៖ រៀនអក្សរហេស?

ក៖ រៀនអក្ខរៈកម្មរៀនអីអត់តា?

ខ៖ ខ្ញុំធ្លាប់បានរៀនដែររៀនពីជំនាន់លុនណុល។

ក៖ លុនណុលយើងរៀនដែរតាហោស?

ខ៖ ហ្នឹងហើយប៉ុនរៀនថ្នាក់ទី២។

ក៖ អូ៎បាទតា!

ខ៖ ថ្នាក់ទី១ឡើងថ្នាក់ទី២រៀនប៉ុណ្ណឹងទេអត់មានចេះអីអាជំនាន់លុនណុលយន្តហោះទំលាក់នេះ។

ក៖ ដល់ពេលប៉ុលពតគេឈប់អោយយើងរៀនហើយណេះតា?

ខ៖ ហ្នឹងដល់១៩៧៥ហ្នឹងមានគេអោយរៀនរៀនពីឆ្នាំ១៩៧៣ ១៩៧៤ហ្នឹង!

ក៖ អូ៎!

ខ៖ តែប៉ុណ្ណឹង!

ក៖ បាទតាបាទរួចចុះតាគិតថាអើភាសាបារាំង ភាសាវៀតណាមអីយើងដែរបានរៀនអត់នៅហ្នឹង?

ខ៖ អត់ទេ។

ក៖ គេអត់អោយយើងរៀនផងហោស?

ខ៖​ អើ!

ក៖ ចុះតាគិតថាកាលតារៀននិងតាធ្លាប់មានមិត្តភក្តិស្និទ្ធិស្នាលដែរធំធាត់មកជាមួយគា្នអត់តា?

ខ៖ គ្មានទេ។

ក៖ អត់មានទេហោសតា?

ខ៖ រៀននេះរៀនគេហៅតំបន់ដុះហាស!

ក៖ ចឹង..?

ខ៖ កាលណុងដូចខ្ញុំថាអារថគ្រោះធាវគីមករត់និងអាហ្នឹងហើយម្ដុំទីនិងខាងរំដោះ។

ក៖ បាទតា!

ខ៖ ហ្នឹងមែនខាងលុនណុលអ្នកបង្រៀនទេខាងខ្មែរក្រហម។

ក៖ អូ៎បាទតា!

ខ៖ គ្រូហ្នឹងហាសគ្រូបង្រៀនហ្នឹងហើយ!

ក៖ បាទតា!

ខ៖ ហ្នឹងហើយដល់ពេលយន្តហោះយន្តអីទំលាក់ចឹងក៏អត់បានរៀនទេរៀននិងរៀនមួយភ្លេតៗហ្នឹង!

ក៖ អូ៎ពេលណុងយើងឈប់ហើយណេះតាណេះ?

ខ៖ ហ្នឹងរៀនធ្វើផ្ទះនៅក្នុងភូមិហ្នឹងកូនរោងអាដែងប្រកស្លឹកត្នោតប្រកអីតូចៗណុងរៀនហ្នឹងថ្នាក់ទី១ទី២ហ្នឹង!

ក៖ អូ៎បាទតា!

ខ៖ មានទៅរៀនបានអីចេះដឹងអីបើរៀនចឹងថាហើយមកស្រុកនេះ១៩៧៥មកនិងគេអោយលើកដីលើកអីមើលក្របីគ្មានអោយរៀនផងស្រុកនេះ។

ក៖ រួចតាំងពីណុងមកយើងឈប់រៀនណេះតាណេះ?

ខ៖ ហ្នឹងហើយគេអត់អោយរៀន។

ក៖ អូ៎បាទតារួចចុះអើស្រែចំការតាធ្លាប់ធ្វើណេះតាណេះអានិងធ្លាប់ធ្វើតាំងពីក្មេងម៉ងណេះតា?

ខ៖ ហ្នឹងហើយធ្លាប់។

ក៖ អូ៎ចុះឥឡូវទាល់ឥឡូវនៅតែធ្វើចឹងតា?

ខ៖ នៅតែធ្វើចឹង។

ក៖ ភាគច្រើនតាធ្វើស្រែប្រាំងស្រែវស្សាតា?

ខ៖ ធ្វើស្រែវស្សា។

ក៖ អូ៎ស្រែប្រាំងពិបាកធ្វើមែន?

ខ៖ បាទ! ស្រែប្រាំងអត់ដែរធ្វើទេស្រែប្រាំងយើងទាល់តែមានទឹកទំនប់ទឹកអីហោសបានធ្វើកើត។

ក៖ អូ៎បាទតាបាទ!

ខ៖ ហ្នឹង!

ក៖ រួចចុះតាគិតថាតាធ្លាប់ធ្វើអាជីវកម្មលក់ដូរអីអត់តា?

ខ៖ អត់ទេ។

ក៖ លក់ត្រីលក់អីក៏អត់ដែរដែរណេះតាណេះ?

ខ៖ អត់។

ក៖ អូ៎បាទតាចុះអើតាគិតថាតាំងពីក្មេងរហូតមកដល់ឥឡូវការងារអីគេខ្លះដែរតាធ្លាប់ធ្វើទៅតា?

ខ៖ គិតទៅតាំងពីក្មេងរហូតមកដល់ឥឡូវគ្មានអីធំជាងការងារស្រែហ្នឹងទេ។

ក៖ ធ្វើស្រែរហូតម៉ង?

ខ៖ បាទ! ធ្វើស្រែធ្វើស្អី។

ក៖ អូ៎បាទតារួចចុះគិតថាជីវិតរបស់យើងមានការផ្លាស់ប្ដូរអីខ្លះទៅតា?

ខ៖ អត់។

ក៖ ទាំងសុខភាព ជីវភាព ក្រុមគ្រួសារ?

ខ៖ អូ៎ទាំងជីវភាពហេស?

ក៖ ជីវភាពជាមួយតាយាយអត់អីទេណេះតាណេះ?

ខ៖ ហ្នឹងអត់អីទេ។

ក៖ ស្រួលធម្មតា?

ខ៖ អើ!

ក៖ ចុះសុខភាព ក្រុមគ្រួសារយើងឥឡូវ?

ខ៖ សុខភាពឥឡូវមានឈឺចាប់អីតិចតួចអីហ្នឹង!

ក៖ អូ៎ស្រួល!

ខ៖ ជួនវាគ្រុន ជួនវារងាអីខ្លះទៅ ជួនវាជាអីទៅអាហ្នឹងធ្វើម៉េចទេ។

ក៖ អូ៎បាទតាចុះអើម្ហូបអីដែរយើងចូលចិត្តហូបតា?

ខ៖ បាទ!

ក៖ ម្ហូបអីដែរយើងចូលចិត្តហូប?

ខ៖ ម្ហូបមានតែត្រី។

ក៖ អូ៎!

ខ៖ ក្ដាម ខ្យង ត្រីអីហ្នឹង!

ក៖ ទៅរកខ្លួនឯងចឹងហាសណេះតាណេះ?

ខ៖ ហ្នឹងហើយមានម្ហូបអីទេមានតែមុខរបរត្រីហ្នឹង!

ក៖ បាទ! រួចចុះអើកាលពីក្មេងយើងធ្លាប់លេងល្បែងប្រជាប្រិយ៍អីអត់តាលក្ខណៈបោះអង្គុញ ចោលឈូង លាក់កន្សែង ទាញព្រាត់អីចឹងហាសណាស់កាលនៅស្រុកយើងធ្លាប់លេងតាហេស?

ខ៖ ធ្លាប់លេង..។

ក៖ ដណ្ដើមស្លឹកឈើអី?

ខ៖ ជំនាន់ប៉ុលពតលេងអង្គុញ។

ក៖ អូ៎ប៉ុលពតគេលេងហោសតា?

ខ៖ គេលេងតើប៉ុនអង្គុញគេនិងមែនអង្គុញយើងទេកេយកឈើទេធ្វើអង្គុញហោស!

ក៖ ប៉ុន្តែ..?

ខ៖ ឈើប៉ុននេះហើយប៉ុននិងគេសកសំបកអស់គេរណាគេកាត់កង់ៗចឹងហាសណាស់។

ក៖ បាទតា!

ខ៖ ទៅគេធ្វើអង្គុញលេងចឹងទៅមានអីគេលេងតើស្រុកខ្ញុំ។

ក៖ អូ៎ប៉ុលពតគេអោយលេងដែរតាហោស?

ខ៖ អើគេអោយឈប់តើ!

ក៖ គេអោយឈប់សំរាប់លេងចូលឆ្នាំចូលអីហាសណេះតា?

ខ៖ ហ្នឹងហើយលេងតើ!

ក៖ អូ៎!

ខ៖ ប៉ុនអោយមានលេងឈូងទេលេងអង្គុញ។

ក៖ បាទ! រួចចុះល្ខោន យីកេ អាយ៉ៃតាចូលចិត្តមើលអត់កាលជំនាន់ណុង?

ខ៖ ជំនាន់ណុងអត់មានទេ។

ក៖ អត់មានទេណេះតាណេះ?

ខ៖ ហ្នឹងជំនាន់ប៉ុលពតអត់មានទេ។

ក៖ ដល់ពេលដាច់មកដាច់១៩៨០ជាង១៩៩០ជាងដល់២០០០ជាងអីមានហើយ?

ខ៖ ១៩៨០ជាងមានប៉ុនមាននិងទៅដែរប៉ុនមានអ្នកទៅមើលអីទេទៅណុងអូ៎ល្ខោន យីកេអីមានមិនខ្វះទេបែកហើយហ្នឹងហាស!

ក៖ បាទតាបាទ!

ខ៖ ប៉ុនគ្រាន់តែខ្ញុំមិនសូវមើល។

ក៖ អូ៎ចឹងហោស?

ខ៖ ខ្ញុំទៅៗមើលមួយភ្លេតនិងតែងងុយដេកខ្ញុំរត់មកផ្ទះវិញហើយ!

ក៖ អូ៎បាទតា!

ខ៖ ខ្ញុំទៅហូបនុំបញ្ចុះនុំអីនុំក្រូចហ្នឹង!

ក៖ បាទតា!

ខ៖ ហើយហ្នឹងខ្ញុំរត់មកផ្ទះវិញហើយតែងងុយដេករត់ហើយអាមើលនិងទប់អត់ជាប់ទេ។ ទប់ភ្នែកខ្ញុំមិនជាប់ទេខ្ញុំដឹងតែរត់មកផ្ទះវិញ។

ក៖ អូ៎បាទតារួចចុះតាគិតថាអើសុំសិល្បិ៍អីយើងអត់ទាន់សុំទេណេះតាណេះ?

ខ៖ នៅទេ។

ក៖ នៅទេរួចចុះតាគិតថាមាននរណាគេមួយនៅក្នុងក្រុមគ្រួសារតាបងប្អូនកូនចៅទាំងខាងប្រពន្ធខាងតាអីចេះលេងឧបករណ៍ភ្លេងអត់តា?

ខ៖ អត់។

ក៖ ភ្លេងសៀម ភ្លេងខ្មែរអីអត់ចេះទេណេះ?

ខ៖ ហ្នឹងអត់។

ក៖ អូ៎ចុះផ្ទះរបស់តាមានលក្ខណៈបែបណាតាកាលតានៅជាមួយឪពុកម្ដាយផ្ទះម៉េចទៅ?

ខ៖ ផ្ទះហ្នឹងផ្ទះតូច។

ក៖ កាលមុនផ្ទះតូចទេណេះតាណេះ?

ខ៖ ហ្នឹង!

ក៖ កាលផ្ទះប្រកស្លឹកហេស?

ខ៖ ប្រកស្លឹក។

ក៖ ស្បូវយើងហោសតារួចចុះរហូតមកដល់ឥឡូវតានៅជាមួយគ្រួសារផ្ទះបានផ្ទះឈើផ្ទះអីរៀងខ្ពស់ធំហាសណេះតាណេះ?

ខ៖ អើ!

ក៖ អាហ្នឹងយើងធ្វើខ្លួនឯងណេះតាណេះ?

ខ៖ ធ្វើខ្លួនឯង!

ក៖ ចុះមាននរណាគេមួយនៅក្នុងក្រុមគ្រួសារតាចេះធ្វើផ្ទះធ្វើអីអត់តា?

ខ៖ អត់ទេអត់មានផង។

ក៖ អត់ទេណេះតាណេះ?

ខ៖ បាទ!

ក៖ អូ៎បាទចុះតាគិតថាអើឪពុកម្ដាយរបស់តាធ្លាប់បង្រៀនពីជំនាញអីមួយទៅតាអត់តា?

ខ៖ ទេគាត់មិនដែរបង្រៀនអីផងទេ។

ក៖ គាត់អត់បង្រៀន..?

ខ៖ គាត់បង្រៀនថាបង្រៀនអោយកុំខ្ចិលតែខ្ចិលមិនបានស៊ី។

ក៖ អូ៎!

ខ៖ គាត់បង្រៀនតែចឹងគាត់អោយធ្វើការកុំខ្ចិលតែខ្ចិលមិនបានស៊ីទេ។

ក៖ អូ៎បាទតាត្រូវចុះតាគិតថាចឹងកាលតានៅរៀនហាសតាធ្លាប់មានគោលបំណងថាតាធំឡើងតាចង់ធ្វើអីមួយតាធ្លាប់គិតអត់?

ខ៖ អត់ខ្ញុំអត់មានចង់ធ្វើអីក្រៅពីស្រែ។

ក៖ ប៉ុន្តែលក្ខណៈថាកាលយើងនៅរៀនយើងធ្លាប់ប្រាប់មិត្តភក្តិថាយើងចង់ធ្វើគ្រួបង្រៀន ធ្វើប៉ូលីស ធ្វើទាហ៊ាន ធ្វើពេទ្យអីអត់?

ខ៖ អត់ទេអត់មានចង់។

ក៖ អូ៎អត់ទេណេះតា?

ខ៖ ទាហ៊ានអីខ្ញុំចង់ធ្វើតែស្រែមួយមុខ។

ក៖ អូ៎!

ខ៖ អត់មានថាអូ៎ចង់ធ្វើប៉ូលីស ចង់ធ្វើទាហ៊ានធ្វើអីទេអត់ទេមិនចង់ទេ។

ក៖​ អត់ចង់ម៉ង?

ខ៖ ហ្នឹងហើយនិស្ស័យអត់ចង់។

ក៖ អូ៎បាទតា!

ខ៖ ទៅចឹងវិញខ្ញុំចង់ធ្វើតែស្រែ។

ក៖ អូ៎!

ខ៖ ទៅចឹងវិញ។

ក៖ បាទតាចឹងប្រហែលជាចៅមានសំនួរចុងក្រោយមួយតាបើសិនជាចង់អោយតាផ្ដែផ្ដាំទៅកូនចៅជំនាន់ក្រោយៗតាមានពាក្យពេចន៍អីដែរចង់ផ្ដាំផ្ញើរទៅពួកគាត់អត់តា?

ខ៖ អើមិនដឹងមានពាក្យពេចន៍អីទេនេះ។

ក៖ លក្ខណៈថាផ្ដាំពួកគាត់អាចខំប្រឹងរៀនដើម្បីមានអនាគត់ល្អអីជាងយើងចឹងហាសណាស់?

ខ៖ អើដល់ចឹងមានតែផ្ដាំកូនចៅអីក្មួយៗជំនាន់ក្រោយនិងអោយប្រឹងរៀនសូត្រទៅប្រឹងរៀនអោយចេះដឹងទៅ។

ក៖ បាទតា!

ខ៖ ហ្នឹងហើយអោយដឹងប្រវត្តិសាស្រ្តខ្មែរចឹងទៅ។

ក៖ បាទតាបាទ!

ខ៖ ហ្នឹង!

ក៖ ល្អចឹងតាមានពាក្យពេចន៍អីដែរចង់និយាយអីផ្សេងឬមួយក៏អីផ្សេងទៀតពីហ្នឹងទៀតអត់តា?

ខ៖ អត់មានទេ។

ក៖ អស់ហើយណេះតាណេះ?

ខ៖ ហ្នឹងអស់ហើយ!

ក៖ បាទ! ចឹងចុងក្រោយខ្ញុំអរគុណច្រើនតាដែរបានអោយខ្ញុំពិភាក្សាជាមួយតាទាក់ទងពីប្រវត្តិរបស់តា?

ខ៖ បាទ!

ក៖ ហើយការសម្ភាសទាំងអស់នេះខ្ញុំនិងដាក់វេបសាយសាលាដើម្បីតំកល់ទុកអោយកូនៗក្មេងៗជំនាន់ក្រោយពួកគាត់បានស្គាល់ បានដឹង?

ខ៖ ហ្នឹង!

ក៖ ពីប្រវត្តិរបស់តាដែរតាបានរៀបរាប់ជាមួយខ្ញុំចឹងហាសណាស់តា?

ខ៖ ដែរឆ្លងកាត់គ្រប់ជំនាន់មក។

ក៖ បាទ! ដែរបានឆ្លងកាត់គ្រប់ជំនាន់ដែរតារៀបរាប់ចឹងហាស?

ខ៖ អោយក្មេងៗបានដឹងជំនាន់ក្រោយបានដឹង។

ក៖ បាទតាបាទអើចឹងសំនួរចុងក្រោយខ្ញុំការអនុញ្ញាតិពីតាដើម្បីដាក់ការសម្ភាសមួយហ្នឹងទៅក្នុងវេបសាយសាលាបានទេតាដើម្បីទុកអោយក្មេងៗបានដឹង បានស្គាល់ហាស?

ខ៖ បាទ!

ក៖ អត់អីទេណេះតាណេះ?

ខ៖ ហ្នឹង!

ក៖ អូ៎ចុងក្រោយអរគុណច្រើនតាដែរបានអោយខ្ញុំជជែកលេងជាមួយតាចឹងហាសណាស់។

ខ៖ បាទ។